上到四樓後，大約有四五間鋪喺暗暗嘅走廊上面：寫住「歡迎任何人」嘅印度餐廳、陳舊嘅按摩店、門口搬緊貨嘅貨倉。鏽跡斑斑嘅大廈內部，反襯住人山人海嘅尖沙咀。繁榮嘅尖沙咀只不過係金錢堆砌出嚟嘅面貌，你喜歡咁樣嘅香港？可能啦。但比起門面功夫，更需要被欣賞嘅或者係都市入面嘅拼搏故事，獅子山精神或者老土，但係有其欣賞價值。 回頭一睇見到4樓B門號，我步向該鋪位，門口貼有一張注冊賓館牌照登記。聰明嘅做法，就算警察放蛇都仍然有辯護嘅空間。鋪頭入面嘅每一單交易都係客人各自嘅事，同店鋪無關，店主無需要負責之外，客人都只係租咗個地方爆房而已，何罪有之。 我㩒咗一吓門鐘，瞬息之間已經有個男人開門，應該係老細。佢大約三十歲未滿，戴眼鏡，高瘦嘅，雖然未稱得上俊俏，但衣著有打扮過，而且容貌企理。 「入嚟先，你係約咗Divya啊嘛？」老細問。 「係啊。」我第一次嚟色情場所，怕怕醜醜咁回答。 「入房沖涼先。」老細招呼我入去。 原來內部裝修都真係賓館格局，眼見入面有幾間房，暗暗嘅照明燈加上粉藍色霓虹光管裝飾，同電影入面色情場所嘅刻板印象一樣，豪無違和感嘅配搭理所當然咁出現。 就好似女性用ATM時會有一堆男人喺後面排隊，當然捲入性別議題係一樣好麻煩嘅事，但係我腦袋入面第一時間就出現呢個協調感十足嘅例子，情況就好似係必然關係咁。如果呢個例子有冒犯的話，咁就當每次彭健新出嚟都會見到OK仔咁。 事情唔係咁樣一齊出現，反而會缺少咗身為個樣事物嘅關鍵。 另外，只要簡單推理一下就會知道事情嘅因由：上手賓館因疫情持續而做唔住，隨後老細頂咗間鋪嚟做，用賓館牌照做掩飾，實際上喺鋪位內發展色情事業。加上疫情關係，而家往返其他地方並非易事，就算要嫖都只能留喺香港。老闆可謂喺最低風險成本下，利用天時地利人和，開展咗一場能夠集中需求嘅生意。 沖涼過後，聽到隔離房有片吵鬧聲，片刻有位女性推門入嚟我間房。 「Sorry啊，哈哈，我啱先入錯房啊。」女性緩緩打開門口笑住講。 「我聽到啊，好彩隔離無投訴咋。」我回應，估唔到我同佢第一句說話並唔係打招呼。 佢叫Divya，係一個抓龍筋師傅，一般大眾對抓龍筋存有誤解，以為會提供色情按摩，即係出埋火，亦因如此香港地抓龍筋係唔會出到牌照。加上Divya留喺色情場所提供正規抓龍筋都不無道理。試問邊度會比色情場所有更多性沉溺嘅男性？無錯，一切都只係供求問題，只要集中需求，就會有生意。 標誌性嘅清爽短髮，認識之後先知道Divya大我兩年，新加坡香港混血兒，說話起上嚟帶有新加坡口音，例如會將Toilet讀做「台叻」。臉部輪廓比香港人深，膚色較黑，身材瘦削但肌肉結實，似係做運動得嚟嘅結果。佢露肚嘅衣著，明顯有心展示佢自豪嘅馬甲線同彩色鯨魚紋身。 佢拎住一盤放滿工具嘅盤，我唔清楚盤上面裝住嘅係咩，不過感覺專業。Divya同盤工具就好似彭健新同OK仔咁，一齊出現先會有協調嘅感覺。 「緊張嘛？」Divya戴上手套，示意我訓低後問。 「你問完之後仲緊張咗。」我似笑非笑回答，其實心入面嘅期待感早已經變成壓力。 「放心，唔會好痛㗎啫。」Divya自信咁笑住回應。 「一陣痛的話就鏈住佢。」佢遞咗條毛巾俾我。 「你唔係話唔痛㗎咩，點解要鏈毛巾？」我發出疑問。 「幫你檢查一吓先。」佢並無回應我嘅問題，只係用手壓一壓向我肚。用力之深，令我感受到內臟嘅壓迫感。 「一陣幫你落少少薑油驅寒啊。」佢起身返去工作枱，喺個盤入面拎起幾支精油，並且加以混合。 然後抓龍筋治療開始，Divya坐喺床尾講解成個療程： 首先，落油由肚開始按壓，除咗放鬆肚部神經，重可以搵到問題根源，例如按壓肝嘅反射區域會痛的話，反映客人作息唔定時或者飲酒太多。 第二，按壓會陰，即係春袋以下，肛門以上位置。由於會陰係海綿體充血前嘅必經之路，有阻塞的話會影響勃起功能。 第三，推睪丸附近嘅一百二十六條血管，確保血液運輸過程暢通。 第四，按通連接大腿兩則嘅輸尿管，使得排尿暢通。 Divya一路細心講解時，手會一路跟住試個力度同痛楚俾你感受。我好鍾意呢個服務流程，除咗可以親身嘗試，又可以知道抓龍筋嘅理論，而且有時間做足心理準備。 「無問題就正式開始啦。」Divya講解完畢。 「OK！」我回應。 Divya開始落手處理。唔知係唔係職業需要，Divya好叻同陌生人搵話題講，可能係佢專業嘅一部分，而事實上亦確實有效分散我嘅注意力。 「肚部完成之後就到下面啦喎。」二十分鐘後Divya講。 「OK！」我如常回應。 Divya用力一推會陰位置，我隨即大嗌咗一聲，同啱啱試嘅力度完全唔同，我立即拎起條毛巾用力揸咗落去。Divya陰陰咀笑，手部繼續按壓會陰位置，口就繼續吹水。難捱嘅十分鐘過去，Divya開始轉向春袋位置，一手抽起睪丸，另一隻手開始發力擠壓附近血管，每次發力時都會聽到血管發出「格格」嘅聲響，聲音聽起嚟就好似啪手指咁。我面容扭曲，毛巾被扭到變形，身體不由自主咁開始扭動。呢種痛楚話雖可以承受，但並非容易捱得過。 「你算忍得痛㗎啦。」十分鐘後，Divya完成療程除低手套講。 「你有排都未虧啊傻仔，放心啦，保養吓就OK。如果你用起上嚟有問題，咁應該係心理問題嚟㗎啫。記得個腦唔好同細佬爭血，做個陣Focus on the girl！過兩個禮拜再過嚟複診清埋啲手尾，到時候再做大少少個範圍，等效用保持得耐啲。」Divya補充解釋。 「唔該你啊。」我回應。 「你自己沖一沖身啦，我有下一個客，行先啦。」Divya向我道別之後，就出咗房門。 我沖身後緩緩走出房門，眼見大廳有另一位女仔坐咗喺到補妝，應該係為嚟緊嘅工作做準備。呢度本身就係色情場所，只係Divya嘅專業手法令我有一絲嘅抽離感。 色情場所除咗霓虹光管，當然亦會有女仔喺度。但係呢個女仔同呢度嘅氣氛格格不入，同一個空間混合咗兩種唔協調嘅氣質互相衝突。 呢種感覺深深咁記咗入腦袋入面。 不過都未嚟得及反應，老細已經行埋嚟收取診金。隨即就開門送我走，速度之快，明顯係例牌式工作。

我手執下體，正要準備手淫。 你有冇試過喺網上專心搜索一套適合自己嘅AV？選擇AV女優、題材、研究討論區上嘅討論，就係為十分鐘嘅快感？承認啦，呢份滿足感係其他興趣俾唔到你，係獨一無二嘅。 你可能會有疑問，睇AV又點算係個人喜好？但嘗試追溯一吓你自慰嘅習慣，每日除咗返工返學，有幾多時間係睇色情作品？又有幾多時間會分配俾你所謂嘅興趣？你之所以覺得睇AV唔係正當嗜好，係因為社會教導你談論性係羞恥，睇AV係要收收埋埋嘅。 所以唔會有人公開討論自己嘅性喜好，唔會有人討論自己睇嘅作品，亦唔會加上「自慰」嘅日程喺你嘅日歷上。而我認為討論呢啲所謂禁忌，係其中一個最好嘅方法去認識一個人，至少你展示嘅並唔係人前塑造出嚟嘅性格，而係徹徹底底嘅你。 所以睇AV係一門正當嘅嗜好。 第一個我稱得上喜歡嘅AV女優係麻倉憂，2009年出道，正值中學發育嘅時期。性喜好係要被教育嘅，一般高中男仔留意女性時都係由樣貌入手，比較簡單直接。而佢哋亦都未能明白其他女性部位嘅吸引力，因為呢啲吸引力嘅意義都係社會加諸俾你嘅。社會潛移默化咁將女性嘅身體加上符號，例如女性要留長頭髮，衣着上要遮掩胸部，要大眾習慣呢種搭調，要男性期待女性除低衣服時露出乳房，試問中學生又點會明白呢一切。 正好麻倉憂突出於佢甜甜嘅臉頰，話佢可以出道做明星都唔過份。只不過佢拍嘅題材比較重口味，而仲係高中生嘅我根本唔明白呢啲題材嘅好睇之處。「雜交中出十連發」［MILD-736]？放過我啦，我只想喺女神嘅臉上一洩，求嘅只係單單純純嘅生理需要。 踏入大學時期，又有另一個AV女優出現喺我嘅日常生活中——上原亞衣。一開始上原亞衣吸引我嘅並唔係臉蛋同身材，而係佢同紗倉真菜合拍嘅「超高級雙飛服務泡泡浴女郎」［STAR-550]。 原來咸濕係有分層次嘅，呢個世界竟然有人將性服務提高到咁專業嘅水平。試問起雙飛都已經夠吸引，製作組仲要邀請風俗行業嘅老師返嚟拍攝花絮。教導兩位AV女優點樣注意每一個服務細節：跪地邀請客人嘅姿勢、幫客人用毛巾遮掩下體，先再巧妙脫去內褲、沖洗乾淨時仲要兼顧挑逗客人。說實話男優又同時享受4P，完全乎合男性嘅期望。每一個步驟都經過嚴格嘅設計，由顧客嘅角度出發，要執行之餘又唔可以缺乏彈性，係一門專業化嘅技術。 但係講到我最愛嘅AV女優一定係鈴村愛理。佢係一位天才型嘅AV女優，披肩短頭髮，可愛嘅面蛋上面帶住識笑嘅眼，仲有吸手形狀嘅乳房。拍攝激烈場面時，皮膚會帶出泛紅色，加上自然嘅汗水淋灕，並唔係只有演技嘅女優能夠發揮。 可能盜版問題嚴重，AV行業要有新嘅出路，而家嘅AV女優比起以前更需要包裝。AV女優除咗拍攝外，仲需要出席公眾活動，喺社交媒體上傳自己嘅生活照，公開售賣自己作品同周邊貨品，簡單講就係明星化。聚集人氣除咗能夠售賣自己嘅作品外，仲能夠吸引廣告商青睞。新風氣徹底改變咗AV業界嘅風氣。 但係鈴村愛理係一個特別嘅例子，佢患有嚴重嘅溝通障礙，聽聞一開始片商都有為佢安排出席粉絲見面會，但係佢連望粉絲一眼都唔敢。喺呢個可以將仼何事物都商品化嘅年代，你只要有一絲唔乎合大眾嘅期望就係錯，咁嘅意義吓，佢可謂係一個失敗嘅商品。但係憑咩佢仍然可以喺AV業界立足，咁多年嚟都保持住穩定嘅銷售量？ 討論創作往往會要求作品本身可以實現一啲現實嘅目標，例如作品可以賺幾多錢、會唔會有宣傳作用、宣傳效用可以保留幾耐。 但係呢啲目標並唔係創作本身。 呢啲目標假設創作最大嘅回報係資本嘅價值，要求作品有搵錢嘅能力。但係呢啲價值會扭曲創作本身，而我哋應該追求嘅係創作自身。呢度牽涉一個好複雜嘅問題，究竟創作嘅本質係咩嘢？要知道，先有能力批評。雖然好難可以定義到，不過仍可以舉例說明。 鈴村愛理只有曾經一次拍攝過我最愛嘅題材——泡泡浴系列，喺佢接近十年嘅拍攝生涯，一百多部AV作品當中，只有一套[ABP-051]。雖然生理上好想一觀鈴村愛理再次拍攝呢個題材，但係並無需要。將成個泡泡浴過程專業化當然好厲害，但說穿咗，只係一種好膚淺嘅題材，呢種題材只係滿足男性對女性服務上嘅期望，跟本無任何深度。奈何大眾就係喜歡追求自己想要嘅，並無實質考慮背後意義。 我要嘅唔但只係AV女優嘅演出要符合男性期望，而係AV女優本身都享受性愛嘅過程。 片商刻意為佢安排咗一個新題材，內容係搵五個AV導演分別構思同拍攝鈴村愛理[ABP-742]。只可以話其中四位導演拍攝嘅都係垃圾，佢哋自以為可以將鈴村愛理呢位演員發揮到極限，但拍攝不外乎就係多P、粗暴、潮吹，搞到好似比賽咁，呢啲應酬市場嘅作品應該要拎去堆填區埋葬。 反諷嘅係第五位導演係女性，佢要拍攝嘅題材只不過係女同志演出。但係呢位導演真真正正引導鈴村愛理嘅演出去到一個新嘅層次，你喺觀賞嘅過程會見到鈴村愛理真正享受性為佢帶嚟嘅快感，每一下嘅肌膚接觸、真誠嘅親吻都為鈴村愛理帶嚟物化以外嘅意義，呢種性愛嘅層次帶嚟遠超商業效益嘅效果。 鈴村愛理作為一個演員能夠達到嘅水平，根本唔係一般AV女優能夠相提並論。佢先天嘅不足，反而令佢能夠專心演出不一樣嘅味道，為創作帶嚟自身價值嘅感覺。正當我沈溺喺幻想之中，突然間聽到「啪」一聲，龜頭前方嘅包皮繫帶斷裂。細個喺沖涼房手淫時，由於潤滑不足，已經經驗過一次，當時仲染到成個浴缸都係瘀紅色血液。所以我今次表現非常冷靜，知道只要清潔好傷口，收返起包皮，唔好俾海綿體嘅血再流出嚟，等幾日就會療癒。事願與違，雖然幾日後傷口已經癒合，但係我無辦法再勃起嚟使用，慌張嘅我嘗試搵盡一切有關不舉嘅治療方法，亦都係咁第一次去咗搵Divya。

我點起咗一支煙。吸煙係一個唔錯嘅選擇，工作休息時可以有理由圍埋一齊，減少工作上人與人嘅磨擦。吸煙至少為唔同階層嘅人帶嚟少少平等嘅時間，不論你係老闆、管理層、打工仔、工人階級，只要你有吸煙需要，你就要放低身段入嚟後巷。承認自己需要幾分鐘時間緩衝一下生活帶嚟嘅尷尬感，並無例外。我現正身處大埔墟火車站嘅吸煙區，準備出發去尖沙咀。與其話呢個範圍係吸煙區，倒不如話呢度只係火車站後巷，不過吸煙人士聚集多咗，就約定俗成成為咗吸煙區。吸一啖煙。英國讀書時，經常會喺巴士站吸煙而認識到一次性朋友，咩嘢係一次性朋友？就係你成世人都唔會再見到嘅朋友，你哋只係機緣巧合下有一個共處嘅機會，十分鐘嘅緣份後，你哋又會變返陌生人。不過佢哋唔多唔少又會為你帶嚟一啲回憶，例如你哋會閒聊今日嘅天氣，啱傾的話會為對方準備打火機，繼續煙駁煙。最誇張一次，我喺巴士站打開咗隨身攜帶嘅手提電腦，向位一次性朋友介紹我嘅創作。佢興高采烈咁不斷回問各個技術步驟，差一啲就唔願意上車。呼出煙圈。就算唔會產生任何好處，人往往會執行一啲看似理性，講求原因嘅行動。其實吸煙識朋友嘅效益非常低，只不過我一心認為結果係咁，願意咁樣相信。背後只在於你當下有冇意思認識朋友，你只係習慣吸煙時打開心扉，其實吸煙同識朋友根本一啲關係都冇，大家亦從來無放低過身段，只係自己覺得兩樣嘢連接一齊時比較容易接受。只要你願意認識朋友的話，其實仼何時候都可以。講起做事要有原因，又好似點解我而家會身處後巷吸煙？我只想為殘留古龍水嘅身體上帶一啲煙味，增加成熟感。加上一陣搭火車嘅路段會加以咀嚼香口膠，當到達目的地時，口中嘅煙苦味就會散去，我就會變成一個注意儀容嘅吸煙人士。其實係好造作，表達我知道吸煙係一個陋習，但細心嘅我知道會影響大家對我嘅觀感，所以先會咀嚼香口膠彌補問題，唔會難為你聞到我口中嘅煙苦味。不過身上散發煙同古龍水混合嘅味道會成為提示，俾你知道我嘅細心同成熟。呢個就係所謂理性，但無任何效益嘅行動，為嘅只係滿足自己幻想。其實同認識朋友一樣，理由同結果根本無仼何關係，兩者之間無任何連結，亦無需要協調。腦中閃過女仔喺大廳補妝嘅畫面。又再到達嗰個暗暗嘅走廊，佢補妝嘅身影喺腦袋入面揮之不去，整個星期我只係不斷諗色情場所同呢個女仔嘅連結點喺邊？究竟嗰一種違和感喺由邊一度散發出嚟。你有冇聽過「注意呼吸」嘅小遊戲？人嘅思考好奇怪，提及完後，你嘅精神就會不斷留意自己呼吸，直至你忘記呢個指示為止。我個腦就係用類似嘅形式，不斷回想呢段記憶，不斷提自己要搵到嗰個兩者間嘅連結點。好似一日搞唔清楚，就唔會心息一樣。「係咪約咗我啊？入房沖涼等住先啊靚仔。」今日係嗰個女仔為我開門。「係啊，好啊好啊。」我帶啲呆滯同未反應得切咁回應。「維他奶啱飲？」佢打開雪櫃拎起包維他奶問。「啱啊，唔該。」我從佢手上拎起維他奶。入房沖涼，預想一下即將發生嘅事，確保自己唔會失禮。另外腦入面不斷回想起Divya個句「Focus on the girl」。既然係心理問題，就當然用返心理層面嘅解決方法。唔知會唔會有效，不過儘管信住先，一陣記得要「Focus on the girl」。「Hello！我係Candy！」Candy頓然入房向我打招呼。仔細睇清楚後，發現Candy最吸引係佢淡淡嘅笑容，就好似見到沙灘上嘅足跡，你嘅集中力只會被足跡搶走，而唔會留意到沙灘上其他嘅風景。佢嘅笑容就係有呢一種吸引力，百看不厭。另外佢同鈴村愛理一樣有一對笑眼，喺微笑嘅時候眼睛會微微向下彎，非常可愛。一輪按摩同交談之後，Candy好細心除底圍喺我身上嘅毛巾，繼而進入佢服務流程。一切都喺佢掌握之中。不過腦袋入面不斷迴響「Focus on the girl」。呢句說話就好似「注意呼吸」一樣，當你不斷提自己要專注喺Candy身上，反而會有反效果，你根本無享受過成個過程。淨底只有消費得嚟嘅快感，你自以為買起佢嘅呢段時間同服務，其實你咩都無得到，最終我以半起機狀態解決，結束今次嘅旅程。沖涼後，仍然有一啲空檔時間，我點起咗支煙，而Candy簡單梳洗後亦都坐咗埋嚟喺床上面傾計。「你有食煙㗎咩？啱啱Kiss個陣聞唔到嘅？」Candy拎起自己嘅電子煙吸咗一啖，然後問。「我有啊，不過掩飾得好。」我心入面慶幸，原來「食香口膠保儀容計劃」真正喺幻想以外實踐到。「我都有㗎，不過怕啲客唔鍾意浸味，轉左食電子煙啦。」Candy又吸咗一啖電子煙。「其實個秘訣係先咀嚼四粒香口膠，十五分鐘後再補多兩粒，一開頭要用力吸氣，確保香口膠嘅威力可以散落到整個口腔同肺，保持口氣清新。」終於有人留意到我嘅細心，我開心咁分享自己食香口膠嘅心得。「你可唔可以幫我寫份報告啊？」佢轉開話題，而且根本唔關心點樣實踐「食香口膠保儀容計劃」。「咩嘢報告啊？」我雖然失望，但保持冷靜咁問。「喺討論區入面有個地方可以幫我寫報告，講吓你入嚟玩得開唔開心，個流程係點樣，當係幫我宣傳下。」佢雙眼望住我，然後又吸咗啖電子煙。「你真係想我咁做？」我心入面有啲猶豫，感覺怪怪，係唔係需要跟佢嘅說話做。「係啊，你幫我寫啦。」佢嗲聲回應，並且挨住我嘅肩膊。當下我已經無仼何判斷能力，心入面亦都牽強咁加上理由：既然色情場所要有霓虹光管，咁寫報告應該都係協調呢一切事物嘅其中一環。既然係自己能力範圍內，就算係幫人，又或者取悅人，都已經無所謂啦。就係咁，我哋交換咗聯絡電話，完成咗第一次嘅交易。

場地：4B賓館技術人員：Candy相頭：9分身材：9分服務：9分評語：今日約咗第一個位，晨早流流就去到。呢棟大廈依舊繁忙，升降機塞滿要返工嘅人，而我只係當中一位嚟享樂嘅朋友仔，感覺自己有別具一格嘅氣場，帶住「春風含笑柳如煙」嘅心情。「叮噹！」我㩒咗門鐘，等待進入快樂嘅秘境。由於太早嘅關係，Candy開門時仍然睡眼惺忪，可愛得很。我帶啲唔好意思嘅語氣開口問：「得你一個嘅？」Candy嘗試睜大眼睛答：「係啊，其他人晏少少先會返嚟。」然後Candy打開雪櫃，帶啲挑逗咁拎起一包維他奶再問：「食咗嘢未啊？洗唔洗俾包維他奶你補補鈣先？」呢啲說話唔講就由自可，一講就把幾火。火，係慾火嘅火。我帶住呢一團火，喺佢手上拎起維他奶。道謝之後，長驅直入房間沖涼，等花灑噴射出嚟嘅水可以為我帶嚟一絲嘅冷靜，整理好自己嘅心情。Candy喺暗暗嘅燈光下推門而入，風姿卓約咁行埋嚟。清新雅麗嘅黑色摟屌裙，上胸無太過暴露，不過Candy嘅身材仍然遮掩不住，有如禾稈冚珍珠，線條帶動起成條裙嘅裁剪，彷如呢條裙係為佢而設嘅。加上佢含有笑意嘅雙眼，傻笑起上嚟帶有沉魚落雁嘅美貌，就好似世界會為偷睇佢嘅容貌而停止運轉。Candy今日嘅妝容帶有準備戰鬥嘅含意，就好似坐喺元祖高達入面整裝待發嘅啊寶一樣。究竟人類嘅命運最終會被帶去一個咩嘅方向？生於亂世嘅我又可唔可以避過呢一劫呢？當我正想談話嘅時候，佢面向我坐上嚟大脾，然後一啖車咗埋嚟，正所謂「曾和誰吻著那記憶真太深」，每一個戰爭嘅開始都會有佢嘅原因，而呢一吻嘅挑釁就成為咗今次嘅觸發點。時間轉眼嚟到1782年11月30號，英美已經打到世仇家恨，雙方各派代表開始第一次停戰談判。英國代表Candy先發言：「幫你按一按先，轉頭先再做正經嘢。」睇嚟英國並無投降嘅心意，為嘅只係喘一口氣嘅時間。既然敵方表面上想求和，我方都無理由耍手擰頭，就先按你意思行事，見步行步。訓低之後，Candy由膊頭開始，沿住身體嘅線條按摩，直到腰部。預期話係按摩，不如話佢撫摸緊我嘅身體，佢以指尖輕觸敏感位置，試探我嘅底線。唔通敵方仲未得取到戰爭嘅教訓？唔通敵方背後策劃緊更加大嘅陰謀？我必需要冷靜，再細思點樣步處。當我方鬆懈之際，敵方竟然突然解去自己嘅衣服，令人咋舌。我睇唔透，難道佢想使出孫子兵法嘅「聲東擊西」？如果係咁的話，究竟除衫以外佢仲準備咗啲咩呢？「我以家開始落油啦。」Candy拎起床邊嘅樽，將入面嘅按摩油倒喺我嘅背脊。中伏！敵方使出咗詭計，繼而用佢嘅胸膛將我嘅背脊掠奪過一次，原來啱啱嘅試探係為咗呢一刻而準備，Candy一早已經了解過我身上嘅敏感地帶，從而用乳頭不斷攻擊我方弱點。情況就好似希臘軍隊喺特洛伊戰爭中嘅木馬，發現木馬入面躲藏軍隊嘅時候已經太遲啦，敵方士兵早已喺特洛伊城入面搶奪一番，我方只能退守到安全位置。未己，Candy轉咗姿勢用佢嘅下體加上全身嘅重量坐落我嘅背上。佢嘅陰毛猶如鬆軟嘅綿花，用力喺我腰中間磨擦。經過掃蕩後，早已失守嘅特洛伊城變得更加頹垣敗瓦，士兵們亦變得無心戀戰。Candy帶領住節奏示意我轉身，正當我以為有反擊機會時，Candy一口搶攻我嘅乳頭位置，由於乳頭嘅地理位置優越，乃係兵家必爭之地。佢一時用舌尖有技巧咁打圈，一時會用力壓向下，發出清脆嘅口水聲。珍珠港喺畀人偷襲嘅情況下，根本無能為力作出反擊。日本除咗派出六艘航空母艦，亦派出三百多架戰機，分開兩波進攻。原來喺不為意嘅情況下，呢三百多架戰機已經到達我下體。Candy右手不斷把弄巨龍，巧妙咁用手指間嘅罅隙，穿梭自如咁走嚟走去，真係少一啲定力都會把持唔住。正當我方示氣低落時，Candy撥雨撩雲咁問咗一句說話：「你有冇玩過棍波啊？」事實上頭文字D我睇好多，就算係漫畫、動畫、甚至係劇場版都有涉獵，屋企亦都有中里毅GTR R32同藤原托海AE86模型喺到。但係基於香港嘅公共交通非常方便，所以一直都無考車牌嘅念頭，莫講話係棍波，連自動波都無揸過。啊！我大喝咗一聲。究竟幾時開始Candy嘅上身托起咗我嘅下身，雙手推向胸咁夾住咗巨龍。呢種係咩感覺，點解會有一種咁酥軟嘅觸感由下體沖昏上我嘅頭腦？啊！我再大喝多聲。Candy開始用力夾實棍部，使出飛天御劍流奧義—天翔龍閃。再係咁落去，好大機會會戰敗，究竟我需要忍辱負重咁認輸，定係知道即將會輸都繼續捱落去？「To be or not to be, that is the question.」身為傳承華夏文化嘅香港人點會聽啲鬼佬講，當然要死守孟子嘅其中一個核心思想—義命分立啦。呢個並唔係做唔做到嘅問題，而係你應該要去做。無錯，就算明知會輸，都要繼續死守落去！就好似自來也明知會喪命，都要得到培因嘅情報，為嘅就係木之葉忍村嘅安危。Candy再次改變佢嘅陣式，手握龜頭，用佢已經濕潤嘅下體磨擦棍部。進入性興奮狀態嘅我已經再無仼何理性嘅思維，只知道佢服務範圍已經超出我嘅幻想。猶如進入咗全真七子嘅天罡北斗陣，無論點樣反抗都走唔出呢個困局。「此誠危急存亡之秋也！」頂住啊，愛德華艾力克！愛德！唉吔，頂唔住啦！精液如泉湧咁由陰莖射出，久久未能回復清醒。辛苦完一輪嘅Candy亦訓喺我身上，雙方補償緊運動過後所需要嘅氧氣。佢頸部淡淡嘅汗水味，製造咗一種令人上癮嘅氣氛。我嘗試再靠近一啲，等自己可以浸淫喺呢種安全感入面。此時此刻無聲勝有聲，雙方彷彿進入一個安全嘅空間，呢個空間只有我哋兩個，無其他人可以干涉。之後Candy帶我進入浴室侍浴，將啱啱一個鐘帶嚟嘅所有痕跡沖走。P.S. 新手上路，望各師兄指教。推薦指數：10/10

中學踏入咗青春期階段，男女雙方開始對異性產生興趣，而我都喺高中時代結交過一個初戀對佢身材細小，臉蛋可愛，留住齊陰嘅中長頭髮，加上一副當時潮流嘅黑框眼鏡。佢樣子未必出眾，但佢吸引人嘅氣質在於佢會令你感覺心安，遷就你脾氣，會聽你傾談心事。基於雙方身體都流住青春期對異性追求嘅化學分泌，我倆就好似無太大嘅考慮，知道對方都懷住：「不如試吓！」嘅好感就一齊咗。我嘅初戀並無驚天動地嘅事情發生過，就連分手都只係訊息中道別，確認一下係唔係已經對大家心淡。其實一切只係化學分泌對異性產生嘅幻象而言，想嘗試拍拖係咩嘅一回事，並無對雙方互相負責嘅意思。可能由一開始就已經無咩期望，所以分開嘅時候，都無太多失望。喺每次離開大埔拍拖時，佢都會主動約我往九龍方向月台嘅三號車卡等。奇怪嘅係相比九號車卡，三號車卡由入閘開始計，要主動行多大約一二百米嘅距離，呢個距離嘅時間，好多時已經錯失咗一個上車機會，又要再等一下班車。呢個深刻嘅印象仍然留咗喺我腦袋入面。「其實點解要行到咁遠嚟三號車卡呢？」我啱啱到步，少少氣喘咁問。「你唔覺得呢到個風景靚啲咩？你睇吓，成個月台只有呢到可以見到河畔，天空又闊啲，仲可以睇到後半個大埔嘅風景。」佢仰望住天空嘅白雲，再望向我雙眼微笑，好似講緊佢好享受呢一刻。「你都學吓享受呢啲時刻啦，成日趕頭趕命咁。」佢帶啲語重心長嘅語氣，面上掛上為我着想嘅表情。大埔晚上嘅街道格外寧靜，由其係河畔附近，總係有一種安全，由細到大成長、居住、認識朋友、升學，返到屋企嘅歸屬感。自從出嚟做嘢之後，每當坐巴士放工返到大埔，都會早一個車站落車，步行大約一公里嘅路返屋企，因為呢段路程正正係三號車卡會見到景色之一。喺不知不覺間我接受咗佢意見，習慣喺佢享受嘅呢段風景入面，有一段少少嘅私人時間靜思自己心入面嘅諗法。但係今日有一個突如其來嘅訊息，打斷咗呢段私人時間。「我收工啦！今日嗰個入到嚟都係講起你。你而家好紅㗎！」Candy雀躍咁加上興奮表情符號。「吓，咩好紅啊？」我疑問。「你篇報告啊傻仔！好多人討論啊。我要收返你版權費！哈哈！！」佢訊息中打上哈哈，唔知道螢幕背後佢有冇笑呢？「我亂打㗎咋。同埋人物原型邊有版權㗎，我要收返你宣傳費先真喎，哈！」如果要表達自己帶有笑意，打上一個哈字就足夠啦。「原來係咁㗎咩，唔好玩嘅。」Candy加上失望表情符號。我㩒入討論區，追查返網民嘅討論，發現確實有好多人討論過篇報告，大致上有一班人批評文筆太過賣弄，打報告就應該寫得實際一啲俾人參考；而另一班人就好欣賞新嘅嘗試，認為無傷大雅又好有娛樂性。機緣巧合下，我成為咗圈內人人知曉嘅角色。原本以為Candy好快會唔記得我，但係當時發生嘅事情將我哋兩個越拉越近，兩人之間嘅灰色地帶甚至越嚟越模糊。「你有冇睇過啲人嘅言論，好衰㗎。」我嘗試回應啱啱嘅話題。「我無入去睇啊，你搞到我有啲緊張添。」Candy加上驚訝表情符號。「咁又無講你衰嘢嘅，不過有時啲報告寫到個女仔好差，我覺得好慘，將心比心日日要對咁多人，有時候攰啲啫。」我回覆。「係咁㗎啦，所以我一直都無入去睇，怕會唔開心。」Candy回覆。「俾咗錢就當自己係大爺咁，以為自己掌握到所有嘢，佢哋只係滿足喺自己嘅幻想，逼其他人配合佢哋嘅權力慾。」我指出問題核心。Candy回覆咗一個傷心樣。「不過你形象維持得好好㗎，啲人係笑我寫得誇張啫。咁多人鍾意你，睇嚟你都有下過苦功喎。」我收斂咗少少，嘗試以哄嘅方法令佢容易啲回覆。「我只係做好工作，盡量令每個客人都開心，咁之後佢哋要點寫，我都無辦法。」Candy嘆道。我沉默咗一陣，究竟應該點樣回應佢？如果佢只係想有一個人聽吓佢諗法，咁應該附和佢定係提出建議？如果附和佢，會唔會有種好應酬形式嘅感覺俾佢？提出建議，又會唔會又太過侵擾人哋嘅生活？「我今日不斷打開你嘅頭像睇。」喺未嚟得切回應嘅時候，Candy已經轉咗個話題。「你咁變態㗎。」我笑住回覆，為Candy開咗另一個話題而感到慶幸。「想記住你入個腦到嘛。」Candy回答。我心入面認為呢個可能係Candy對所有客人嘅開場白，不過既然佢打斷咗我嘅私人時間，我都想繼續傾落去。「啊，你有冇聽過粉紅色嘅大象。」我借此打開咗新話題。「啫係點啊？」Candy加上一頭霧水表情符號。「咁你而家係唔係成個腦都係諗緊粉紅色嘅大象。」我戲言。「又好似係喎，點解咁嘅？」Candy問。「人嘅思考好得意㗎，只要我叫你唔好諗嗰樣嘢，你就會不斷咁諗。」我回答。原理就好似「注意呼吸」遊戲一樣。「就好似話你以後開門入房都會諗起我，咁你以後入房呢個行動就會連結咗落我度，所以你每次開門都會諗起我。」我補充道。「咁如果我話你以後見到仼何嘢都會諗起我呢？」Candy懷疑問。「咁大範圍我又唔知得唔得喎，過幾日試完再話你知。」佢嘅提問其實好合理，但係一次過要連結咁多嘢，實在唔知可唔可以。「咁咪好恐怖囉？成世人每次打開房門都會諗你。」Candy問。「我有個經驗，有一次同朋友食飯，我同自己講一定要記住呢一刻。之後到而家我都會不斷回想當日同朋友食飯嘅畫面，不過已經習以為常。我會不斷諗起呢個畫面，好似生活一部份咁，就當係自己亂玩記憶嘅懲罰。」我將自己嘅體驗講出。「你係咪傻㗎，要記都記起個靚女啦！好似我咁。」Candy笑道。「你講得無錯，不過我都控制唔到，喺嗰一刻我就係想記住佢食飯嘅畫面。」我認真回覆。「我返到屋企啦，咁我過幾日先話你知係咪會諗起你啦。」Candy回應。「咁早啲抖啦，今日大家返工都辛苦啦。」我加上表情符號回覆。「我記得我想講咩啦！其實食香口膠唔會遮得晒啲煙味㗎，傻佬，早啲抖啦！晚安！」Candy一直都記得要講呢句說話，只不過之前未等到合適時機。「早抖啦！」我都無謂問得太清楚丟自己架。諗返轉頭，雖然我指控討論區嘅會員享受自己幻想嘅世界，但係一直活喺自己世界個個其實係我，Candy一句說話就打破咗我幻想嘅空間，原來食香口膠可以遮煙味只係我一廂情願。人哋唔當係一回事之餘，重隨時可以拆穿我嘅憧憬。情況就好似畀大人揭穿講大話嘅小朋友咁，小小保留臉子嘅餘地都無，自以為掌握一切主導權，原來只在於對方願唔願意作出配合。其實我理性一直知道，只係繼續欺騙自己會舒服啲。

兩個星期過去，又返到嚟呢到。「喂！等咗你上嚟好耐，你幫Candy寫嘅報告好精彩，下次佢會好好招呼你㗎！」老細開門第一句說話。「我唔識規矩啫，唔知道會有咁大迴響。」我答。「點都好啦。你入房沖涼先，Divya轉個頭會入嚟複診。」老細帶咗我入房。沖涼後，Divya用輕盈嘅步伐跳咗入嚟房間。「Hehe，膨于硬。」Divya打招呼。「點解你又會知我叫膨于硬。」我詫異咁問。「個個都睇過你篇報告啦，仲有邊個唔識你啊，哈哈。」Divya答。「其實我無諗過會咁，我只係想幫吓Candy，最後搞咗個大頭佛出嚟。」我怕怕醜醜咁回應。「最衰今日Candy放假啦，唔係可以叫佢入嚟陪吓你。」Divya笑道。「嘜有得咁玩㗎咩？」我疑惑咁望向Divya問。「佢無上鐘的話，都無話唔得嘅。」Divya答。「咁下次又真係要試吓喎。」我笑住回應。「點啊，呢兩個星期有冇用過下面，有冇改善到啊。」Divya轉咗話題。「其實當日按完已經行步路都輕鬆咗，有時夜晚仲會扯足一晚。」我回答。「正常啊，啲血氣通順咗啊嘛。」佢滿意咁回應。「雖然晨勃個時會扯到好硬，但係實戰嘅時候都係半扯狀態，好似仲差少少咁。」我補充。「你自己用定有人做對手啊？」Divya問。「自己用當然有啦，對手就Candy囉。」我答。「訓覺同晨勃扯到咁硬，就啫係唔關身體機能事㗎啦，係你自己唔放鬆啫。」Divya笑住回應。「都係嘅，早一個月斷過條包皮繫帶，之後用落就奇奇怪怪。」我補充。「唔怪得見你無事無幹都嚟搵我啦，惡性循環嚟㗎！你怕條包皮繫帶會斷，緊張又會扯唔到，咁你下次又會緊張，繼續扯唔到。」Divya回應。「咁應該真係關事喎，我搵Candy個陣成個腦都係你講個句『Focus on the girl』。」我答。「白痴，我係叫你放鬆啊，唔係叫你諗住我講咩。」Divya似笑非笑回答。由於上次已經按鬆咗大部分經絡，今次明顯已經無咁痛，所以我都可以對住Divya暢所欲言。然後我喺手機開咗播歌軟件，隨機揀選咗九十年代英倫搖滾嘅播放列表。「Now the Drugs don’t work, they just make you worse.」手機播放緊The Verve嘅《The drugs don’t work》。「Drugs 緊係don’t work啦，Divya先work㗎嘛。」我隨口搞咗個冷笑話。「妖，好無聊啊。」Divya虛笑回應。「係呢，你係馬拉人？你講嘢有好重馬拉口音，所有句尾嘅韻都會向上飄。」我提問。「錯啦！我係星加坡加陀地嚟㗎。媽媽係新加坡人，爸爸係香港人。」佢帶少少高傲咁回答。「咁都係半個陀地啫，同埋你喺新加坡嗰邊長大？」我追問。「做咩無啦啦講起我啫，總之好細個就跟媽咪去咗新加坡囉。」唔知係唔係氣氛放鬆咗，Divya開始展示佢唔耐煩嘅一面。「抓龍筋唔係泰國技藝嚟㗎咩，點解你又會識嘅。」我再追問。「你係咪想話我掛羊頭賣狗肉？」Divya有些少激動咁反問。「緊係唔係啦，我就係覺得有用先返嚟複診㗎嘛。」我答。「大學畢業個陣想搬出嚟闖吓，之後離家出走去咗泰國。滿意未？」佢回答。「咁都仲係好奇怪喎？首先你點解揀咗呢一行。第二，點解又會嚟咗香港。」我再次問得深入啲。「嗱！我淨係講一次。去到泰國之後，機緣巧合識咗我師傅，當時佢當我女咁，教授我抓龍筋嘅技藝。」佢深一深呼吸，繼續講落去。「至於返嚟香港，係因為早幾年有啲事發生咗，我又唔想返新加坡，所以就返嚟投靠我爸爸。」佢簡述咁交代。「我係唔係問得太深入。」我開始擔心佢唔鍾意將談話重點放喺佢嘅私人嘢上。「唔係嘅，白痴。」佢笑語。房間入面靜咗一陣。「點解你會搵Candy嘅？你唔係嚟求診㗎咋咩？」佢口角笑咗一吓，嘗試問返我。「嗱，我都只係會講一次。就係上次搵完你之後，喺廳見到佢補妝⋯⋯」我未講完。「你咁就去搵人㗎啦？咸濕仔。」Divya搶住回應。「總之就係咁啦，無其他原因。」我補充。「咁你信唔信緣份㗎？一見鍾情？」Divya淘氣咁問。「唔信，不過可能係一見鍾情嘅。」我確實認為唔需要相信緣份，世界仍然可以運作。「我都試過一見鍾情，嗰種感覺就好似畀人落咗幻藥咁。就算無結局都好，你都會興幸自己遇過呢段感情。人海雲雲你遇上呢個人嘅機會仲細過中六合彩啊，點會無緣份喎？」Divya回應。「係你男朋友？」我問。「咁啫係你無睇過佢啲廣告同報告就嚟咗搵佢？咁你點知入到房有咩玩啊？」Divya迴避我嘅問題。「我都唔知㗎。同埋咪當試抓完龍筋之後有冇好啲囉。」我答。「緊係有用啦！邊到洗咁樣試。」Divya再次搶住回應。「得啦得啦，係我咸濕啦，咁得未啊？」我笑住回應。隨住時間一分一秒咁過，我哋開始討論其他話題，因為我對呢一行冇任何認識，所以話題都係圍繞住呢一行嘅發展，原來深入人哋嘅世界其實都幾精彩。就係呢個時候手機播出Oasis嘅《Wonderwall》，Divya突然之間眼泛淚光，但雙手仍然無停咁為我診治。感情嘅事就係咁奇怪，回想起當時，我並唔知道發生咩事，亦唔知呢首歌對佢有咩意義，我只係以為自己問得太過深入，想為我嘅唔禮貌緩和一下氣氛。「師傅，拎張紙巾俾你印一印眼水。」我扭一扭身，想喺床邊拎起紙巾盒。「唔洗啊，我無事。」佢雙手繼續為我保健。「唔知係咪我問得太多你嘅身世呢？Sorry，要你諗返以前啲嘢。」佢雖然口講無問題，但可能我哋嘅談話內容令佢諗起一啲唔好嘅回憶。「傻仔，唔關你事啊。」Divya簡單咁回應，但係面上掛上一份憂愁。「Hey，you are my wonderwall。」我只想好簡單咁哄佢一下。「痴線，唔好亂講嘢。」Divya收一收乾淚水，面上再次帶上笑容。「你無事就好。」我回應。「搞掂㗎啦！如果你仲有唔舒服，先再返嚟複診。啊！另外不如你又幫我寫篇報告啊！唔洗咁多字㗎，寫返啲流程就可以。」佢笑住講。「舉手之勞啦！寫完俾你望一望先出街。」講完後，我拎上手機同Divya交換電話聯絡。「嗱，因為嚟到香港之後好鍾意食雲吞，所以我通訊軟件個名就叫做雲吞。」Divya笑住講。「新加坡無雲吞食㗎咩？」我好奇問。「無咁好味囉。」佢回應。「咁你一定要入大排檔食一次七味豆腐！因為道餸整落好考功夫嘅，所以一般都唔會寫落個餐牌，要自己問侍應。」我介紹。「吓，啫係點樣先食到。」Divya回問。「下次啦，下次有機會帶你食。」我回應。「好啊。咁老細，今日嘅服務就去到呢度啦。」佢扮嗲聲嗲氣，笑住咁講。

訊息鈴聲響起。「喂，膨于硬！」Candy嘅訊息通知喺手機螢幕出現。「做咩啊。」我回應。「咁耐唔搵人㗎？我今日開始放假啦。」Candy加上委屈表情符號。「開始放假？」我滿頭問號。「嚟M啦，我哋嚟M返唔到工㗎。」Candy加上笑喊表情符號。「係咩！而家先知喎，咁放假有咩搞？」我如夢初醒。「諗起你囉。」Candy回覆。「都唔知你真定假嘅。」我笑住對螢幕回覆。「真㗎！真係每次打開房門都會諗起你，又係你叫我講返俾你知嘅。咁你有冇見到咩都諗起我先？」Candy問。「又未有喎，可能你提多我幾次，我就會放喺個心到咁諗。」我放上高傲表情符號。「車！得你唔記得人咋嘛。」Candy加上傷心表情符號。「講起呢個話題，你有冇睇過套戲叫《Call Me by Your Name》。」我問。「無喎。做咩？」Candy回覆。「邊到講起好呢。個故事入面兩位主人翁有個差唔多嘅小把戲，主角會嗌自己嘅名去呼喚另一個主角。咁每次主角諗起自己時，就會諗起對方，將自己連結咗去另一個人身上。」我解釋。「啫係點啊？」Candy問。「例如我而家話：『膨于硬 膨于硬 膨于硬 膨于硬⋯⋯』咁因為膨于硬呢個名已經同你連結咗，所以我每次講膨于硬嘅時候，其實係諗起你。」我補充。「你佔有慾咁強㗎，咁我咪會成日諗起你囉。」Candy加上冧冧表情符號。「我又無同你玩《Call Me by Your Name》，咁啱醒起啫。」我清楚呢段情話係無意義嘅。「車！咁不如講下你啊，你啲話題同其他人好唔同。其實你係做邊行㗎啫？」Candy問。「小弟就做音樂製作嘅。」我答。「音樂點樣製作啊？」Candy追問。「啫係作曲、作詞、編曲，之後將佢哋錄製成一首完整嘅歌。咁可以放喺CD、電腦、電台播咁。」我補充。「啫係你識唱歌？」Candy問。「唔係啊，我係負責幫人㩒掣做錄音嗰個。」我加上笑喊表情符號。「你一早講錄音咪得囉，搞到咁複雜。」Candy加上無奈表情符號。「咁唔只係錄音啊嘛。」我認真回答。「咁我好明啲先呀嘛。你應該話係做錄音，之後補充話仲要作曲作詞，咁先啱。」Candy淘氣咁回答。「好嘅好嘅，下次講得清楚啲。」我回答。「而家知道咗就唔洗下次講啦，總之你就唔識唱歌啦，hehe。」Candy再次淘氣回應。「我唔知點應對啦，好似做咗下把位咁。」我加上怕醜表情符號回應。「咁你send套戲俾我先啦，我晏啲出完街返屋企睇。」Candy要求。「《Call Me by Your Name》？好悶㗎喎。」我回覆。「得啦，話咗睇就睇。」Candy回覆。「好啦，我搵一搵先，轉頭俾你。」我回應。「咁我出街啦！」Candy回覆。***「喂，Wonderwall！」我喺訊息打開話題。「咩Wonderwall啊痴線。」幾分鐘後Divya回覆。「You’re my wonderwall OO~~~」我扮唱起Oasis《Wonderwall》嘅歌詞。「OK㗎啦，調戲說話唔洗講，我有男朋友㗎啦。」Divya回覆。「都話你有男朋友㗎啦！我打起咗篇報告，你睇吓有冇嘢要修改。」我附上報告。「Walao，你照放上論壇啦！」Divya回覆。「啊係啦，呢排有冇用過下面，有冇成效啊？」「自己用都係咁，無咩事。但係Candy放緊假，所以無搵人試過。」我答。「點解你假設咗要用就係搵Candy㗎？同埋你可唔可以唔好講唔夠十句就Candy前Candy後，你真係好喜歡佢咩？邊有可能見過一面就想搵人？」Divya質問。「佢笑容係我鍾意嘅類型，笑起上嚟隻眼識一齊笑嘅。」我回答。「我求下你唔好再講，我唔想知。」Divya加上反白眼表情符號。「而且佢好溫柔，好識照顧人。」我再補充。「你痴線啦，你先搵過佢一次咋嘛。你不如話鍾意佢好識做家務，煮飯好好食啦。」Divya懶理我嘅理由。「得得，我認輸好未。」我加上笑表情符號。「喂喂，其實你係做咩㗎？成日晏晝上嚟，唔洗返工㗎咩？」Divya回問。「哦，我係做錄音嘅。」我答。「咩啊？啫係拍戲收音個啲啊？」Divya追問。「唔係啊，我專責喺錄音室度做音樂製作，啫係作曲、作詞同編曲嗰啲。」我答。「啫係音樂家囉，解釋到咁複雜。」佢回應。「咁音樂家都有好多種㗎嘛。」我回應。「你好鍾意聽英國嘢？」佢再追問。「大學喺英國讀書，嗰時聽咗好多。」我答。「唔怪得啦，上次係咁播Oasis。」Divya回應。「係呀，我好鍾意。一開始聽嗰陣覺得好奇怪，但係聽耐咗又覺得佢哋啲歌好入心入肺。」我回答。「咁你識唔識畫畫？你係我第二個識嘅人入面做創作行業嘅。我另一個朋友畫畫好叻，喺英國嗰邊做Freelancer。」Divya補充。「唔識喎，兩樣嘢差咁遠。嘜你又去過英國㗎咩？好似全世界都畀你去過咁嘅。」我加上笑喊表情符號。螢幕之間沉默咗一陣。「你可唔可以唔好問點解，但係應承我一件事？」Divya問。「請講，我盡能力。」我答。「你可唔可以陪我去一個地方？香港有個地方有鯨魚骨，我想去嗰度睇睇。」Divya提出要求。「即係你約我拍拖啊？」我笑問。「都話我有男朋友㗎囉！你諗都唔好諗。」Divya回應。「咁你仲約我去街？」我詫異咁回應。「叫咗你唔好問，總之你陪我去啦。」Divya再問。「As you wish，但係唔係即係鶴嘴？」我答應咗要求。「其實我都唔知嗰度係邊度，不過應該得一度㗎啫。香港地方我唔熟路，你幫我查查啊。」Divya回應。「好，冇問題，咁睇吓你邊日放假，我帶你去啦。」我回應。「就咁話啦，我覆實你日期。」Divya回應。「OK！」對話結束。

買香薰蠟燭送俾人係一門學問，主要考慮有幾個：一，個隻香味要雙方都鍾意。二，隻香味要襯你送嘅對象。三，記住接受禮物嘅係對方，但係享受禮物嘅係大家。性行為時，除咗視覺同觸覺會有刺激，嗅覺都同樣重要。嗅覺上需要花少少心機，先可以為雙方帶嚟新嘅感受。個人鍾愛麝香為基調嘅香薰蠟燭。麝香喺動物身上提取，味道成熟。呢種香味保留到動物嘅荷爾蒙，放喺人身上使用不單止可以增加安全感，而且可以勾起原始性慾望。就算撇開性話題，麝香味嘅產品實用性好強，不分季節同場合都可以使用。所以我呢幾日都喺香味用品鋪打滾，大概重複試過幾種麝香類型嘅香薰蠟燭，慢慢篩選自己嘅心頭好，確保自己喜歡之餘，要適合Candy嘅形象。「唔該，幫我包起呢個。」我向銷售員指示。***時間去到第二次搵Candy嘅日子。沖涼後，Candy一如既往帶住微笑入到房間。同上次唔同嘅係Candy飛撲獻上香吻，由於當時我並未有心理準備迎接，所以失平衡攬住Candy跌向身後嘅床。「膨于硬！做咩咁耐唔嚟搵人。」Candy坐喺我身上俯視住我。我並無即時回應，只係凝視住佢雙眼，直到佢迴避我嘅眼神。「想望清楚你，等我諗起你嘅時候可以回味你嘅美貌。」片刻之後我回答。Candy今日化上淡粉紅色眼影，稍一不小心對眼會變得淤紅色，望落比較腫。但Candy不但只處理得恰當，而且淡粉紅色為佢增添唔少少女感覺。另外，Candy著上窄身連身裙，胸口以下有個開口位，附近有幾粒鈕圍住點綴，縫製將佢女性嘅線條完美咁展露，胸部同下盤演繹出美麗如蘭嘅氣質。「我買咗嘢送俾你。」我開口講。「買咗咩咁神秘啊！」Candy笑笑口疑問。我將香薰蠟燭由袋入面拎出，緩緩拆開包裝。Candy道謝後，我將香薰蠟燭點起，等香味散發到空氣之中。然後我再拎住香薰蠟燭，手部細動作咁兜咗個圈。立時，房間充滿住麝香味嘅柔軟同安心。房間內沉默咗一陣，我面向Candy，並且越來越靠近，直到雙方嘴唇觸碰上。有種吸引力將彼此拉近，我哋同時將舌頭伸出，開始唔守規矩咁喺雙方口中互相玩弄。我緩緩咁擘大雙眼，偷望佢親吻時嘅表情，享受佢每一個愉悅嘅細節。此時，佢將我打橫推落床嘅腰位，用全身嘅重量壓上我到，雙舌一邊交戰，我又一邊重新將佢翻倒到床上。我右手由頭部開始撫摸，由耳仔輕撫到去面頰，再沿着線條順落到頸部。我為Candy解開衣扣，除去外衣，並且輕吻佢剛暴露出嚟嘅鎖骨，聞一聞佢身上散發嘅體香，左手隔住胸圍玩弄乳頭。同時低頭靠近乳房，用口咬向胸圍之間嘅接駁位，向上一拉揭起胸圍，Candy嘅乳房顯露無遺咁出現喺眼前。「你正正經經咁除個bra啦。」Candy嬌嗲咁要求，然後為自己除下胸圍。我並無理會佢，只知道自己已經急不及待淺嘗佢嘅乳頭，一時用舌尖打圈，一時吸啜，手同時喺內褲外打圈。Candy乳房已經發脹，性興奮嘅感覺令佢心跳加速，白裡透紅嘅皮膚就係最好嘅證明。我再為Candy脫下內褲，此時嘅陰道已經濕透。用力抱起Candy後，將佢由床嘅腰中間，抱向枕頭位置。我示意Candy分開雙腿，見到佢嘅陰毛經過悉心嘅修理，陰唇顏色粉嫩，我按耐不住為佢口交。初時，Candy嘅陰核被陰唇包裹住，我用舌尖翻起陰唇，攻擊陰核。良久，Candy不自控咁扭腰，大脾夾住我頭，呼吸節奏不斷提升，不時輕喘，陰核亦增大到陰唇不能包圍住嘅大小。我哋四手捉緊彼此，佢手心用力扼住我，似係表示佢享受得很。Candy示意我訓低，加上按摩油，再次以素股姿勢坐喺我下體上，手執龜頭位置把弄，推動臀部，陰唇前後磨擦陰莖。我下體已經硬如鐵，非常敏感，加上按摩油嘅潤滑，加乘咗雙方性器官嘅快感。Candy側訓我身旁，呢個體位不但可以為我服務，佢嘅身體都會喺我玩弄範圍內。我左手摸向佢胸部，右手伸向陰部，喺外圍玩弄陰核。初時我以慢節奏一下一下用力挑逗，佢向我獻吻，但並無之前嘅花巧，而係皺上眉頭，用力吸啜我舌頭到佢口腔，我加速並確保節奏無太粗魯。霎時間，Candy用力全身一震，原本為我套弄下體嘅手都停咗落嚟，一灘春水沾濕我嘅手心。一般睇AV見到女優潮吹時，都係以噴射形式為主，但真正嘅潮吹更似係失禁，並無多餘嘅表演情節，僅此尿液外漏。潮吹後，由於潮吹得嚟嘅液體並無潤滑作用，所以必需由陰道口位置提取所需陰道液，再次塗上陰核外。我已經唔記得當時為對方帶嚟咗幾多次陰核高潮，只記得腦袋中無出現仼何類似「Focus on the girl」嘅句子，下體正常運作。到我要射嘅時候，差一啲將精液射到自己面上，好彩Candy反應得切用手擋住，避免咗一場鬧劇。Candy當晚亦send過一個訊息嚟，向我道歉佢失水準嘅服務，我當然唔覺得佢失水準，亦無放喺心上面。我開始發現我一直追求嘅唔只係性高潮，而係雙方喺性上面嘅交流。或者同上次唔同嘅係，我並無將Candy視為商品，大家關係並非一買一賣。亦無太多雜亂嘅思緒，而係合作將雙方嘅性層次提高。完事後，我哋兩個攤喺床上面抖大氣。我欣賞住佢高潮過後嘅美麗，凝視着佢大汗淋漓，嘴角微微向上笑，可愛得很。佢靠近我身旁，好似溶化咗嘅雪糕依偎喺我膊頭上，攬住我腰。「Candy？」我望向佢。佢亦都望向我，發出一個微笑嘅表情，等待我嘅下一句。「膨于硬 膨于硬 膨于硬 膨于硬⋯⋯」我唇貼近佢耳邊，輕聲訴說自己嘅網名，試圖呼喚佢。「Candy Candy Candy Candy⋯⋯」佢合上雙眼，抱有安全感，深情以自己嘅名字回應我。「你做咩無同我講《Call Me by Your Name》 嘅兩位主角係同性戀？等我仲喺屋企人面前睇套戲。」Candy停止呼喚並似笑非笑咁問。「重要咩？」我用力再攬佢埋我身旁。Candy以微笑回應，再次壓向我心口抱實我。我哋就好似戲中兩位主角咁擁抱埋一齊，等待時間嘅過去。沖涼過後，我用香薰蠟燭點起香煙，等待Candy收拾床單。我哋視線望向床中間嘅一灘水跡，並無發出仼何聲音，只係對望會心微笑。Candy開玩笑用力打向我心口，宣示不滿。我拎咗條新嘅毛巾遞向Candy，佢將毛巾覆蓋水跡位置，向我示意已經處理好嘅眼神。呢刻嘅Candy真係好討人喜歡。收拾後，Candy陪我坐喺床邊，準備吸啜佢嘅電子煙。不過我從佢手上拎走電子煙，自己深深吸咗一口，托起佢後尾枕，然後向佢嘴心吻落去，並呼出煙霧到佢口腔中，兩人緊閉雙眼，放下世界畀我哋嘅一切，感受煙霧嘅熱力，享受二人之間深切嘅交流。我放開手，大家情深咁對望咗一眼，然後彼此呼出濃濃嘅煙圈。

由細到大住喺新界，返工喺九龍，我對香港島一直只保留到好粗疏嘅印象，叮叮都只係坐過數次。面向九龍嘅一邊，有由東邊柴灣開始至西邊西營盤嘅路段，可以以地鐵或者電車到達。途中會經過灣仔銅鑼灣人流比較旺嘅地區，中環就係甲級寫字樓嘅集中地；背向九龍嘅一邊係南區同其他郊遊玩樂嘅地方。而今日會去嘅鶴嘴就係屬於後者嘅範圍。網上面做過功課，進入鶴嘴睇鯨魚骨嘅路程應該屬於簡單嘅路線，唔停留的話，步行來回大約一個半小時。穿着輕便一啲嘅運動衫褲，帶備適量嘅水同毛巾，應該就足夠應付呢段路程。時間係下午兩點三十分，我喺筲箕灣地鐵站嘅A3出口，等待Divya嘅蒞臨。「喂，膨于硬！」兩點三十四分，Divya雀躍咁喺A3出口嘅下層，大聲呼嗌咁叫我。「出到嚟唔好叫我膨于硬。」我觀察四周，確保無其他人聽到呢個尷尬嘅網名。Divya穿著一身適合山中步行嘅運動裝束，白色風褸加上及膝短褲，妝容比起返工時淡一啲，本身短短嘅頭髮再扎喺後面，膊頭背住一個細細嘅背囊。由於我對佢比較性感嘅印象嚟自於佢返工嘅時候。所以稍為望多咗兩眼，適應一下眼前無咗工具盤嘅佢，就好似重新認識一個人一樣。原來佢著便服嘅時候，都有可愛嘅一面展露出嚟。「你望夠未啊？咸濕仔！」Divya淘氣咁講。「無，只係未見過你咁樣著。」我如實回應。「你講到我唔係着到返工咁性感，就好遺憾啦喎？」Divya繼續追問。「可能都係㗎。」講吓講吓我都笑埋一份。「啫係我今日着得唔好睇？」Divya稍為認真咁問。「只係講笑，我需要啲時間習慣吓，始終我未同過你出街，對你嘅印象只係停留喺返工嗰時。」我回答。一路寒暄，我哋就一路行去附近嘅巴士站上車。大約二十分鐘左右，就到達咗前往鶴嘴嘅入口。我哋慢慢沿住鶴嘴嘅方向落斜坡，喺路程之間並冇講到太多嘅說話。Divya行起路上嚟，步伐比一般香港人慢。我意識到要調整自己嘅步速，模仿Divya漫不經心嘅步伐，協調一吓大家嘅速度。抬起頭望向右手邊無止盡嘅海洋同香港島嘅境色，襯托住左手邊連綿不絕嘅雜木林，由於時值秋天，黃葉落到一地上，變成道路嘅一部分。落車嘅巴士站離我哋越嚟越遠，交通嘅噪音污染都越嚟越細聲，換嚟只有大自然嘅山情水意。喺呢到無仼何嘅道德判斷，無仼何人與人之間嘅磨擦。太陽偶爾會喺雲層裂縫之間露出，尷尬嘅溫度令我哋兩個都除低外套，綁喺腰中間。閑日嘅關係，沿途並無太多人，彷佛進入咗一個無城市同人群嘅異空間，好似可以不停咁繼續行落去，只知道終點有吸引嘅光景等住我哋去搜索。其他嘅一切就仼由佢遺棄喺現實世界。不久，路段由一開始嘅單程車路，變成草地。由於開始接近海平面嘅水平，風勢都稍為變得更大，好似提醒我哋即將要到達目的地。亦因為風勢嘅關係，前往嘅路段開始比較吃力，花咗啲力氣先能夠兜過小山丘行到去鶴咀海岸保護區。三點五十分，見到前方屹立咗香港大學太古海洋科學研究所，根據網上資料，我哋已經到達咗目的地。「鯨魚骨呢？鯨魚骨放咗喺邊啊？」Divya眼神同我接觸之後，興奮咁問。「唔好心急，應該就係研究所落少少位置。」我手指指住大概方向。「知道領隊。」Divya調皮回答。我示範點樣跨過路障，再扶一扶Divya嘅上身，穩住佢嘅重心，將佢帶過嚟路障嘅另一邊。由於另一邊已經超出研究所範圍，所以再冇人工嘅路段可以前進。鶴嘴地方雖然唔大，但係一切奇奇怪怪嘅地質特徵都可以喺呢度搵到。據說香港好多年前坐落喺板塊邊緣，火山噴發嘅岩漿曾經湧至附近嘅地殼底層，冷卻同風化後就會形成花崗岩。而鶴嘴一帶就係由呢種岩石形成，因為近海邊，所以沿途花崗岩伴隨住侵蝕地貌，甚至有海蝕拱橋嘅出現，非常值得一睹。以前聽過一個笑話：「陽光行咗七分鐘嘅路嚟到地球，竟然被你一個區區嘅人類擋住，而去唔到地面。」雖然好無聊，但係細想的話，又會發現當中嘅震撼力。曾經人類虛妄以為宇宙嘅星體都係圍住地球而轉。最後發現，原來地球不但只唔係世界嘅中心，宇宙嘅浩大更加係追求唔晒，顯得人類似嘍蟻一般。回頭一睇原來水星未曾逆行過，逆行嘅只有人類嘅自大。呢種相對於宇宙，渺小嘅虛無感應如何被理解先妥當？我唔知道。不過，我哋倆個就係企喺一個咁有地質歷史意義嘅地方上郊遊。「喂，諗緊咩入曬神咁樣？」Divya喝咗我一口。「無啊無啊。你望吓嗰邊！嗰度就係擺放鯨魚骨嘅位置。」我指向右手邊。然後我先起腳，沿住無律可循嘅岩石地貌前進。「好似比我想像中細好多。」Divya隨後跟過嚟鯨魚骨嘅位置。「呢到寫住因天竹襲港時受損喎，啫係風球關係早幾年吹爛咗一部分。」我照住水牌讀出。「我無仼何貶義㗎，同埋就算係咁，都係比我想像中細啊。」Divya略帶笑容繼續講。「同喺越南睇到嘅都唔同嘅。不過算啦，好多謝你今日帶我嚟呢到。要你安排今日嘅呢一切，有冇麻煩到你啊？」我並無回應Divya嘅問題。其實同只有見過兩次嘅客人出街都太過冒昧啦呱？可能佢同佢男朋友發生咗啲事，想人陪佢散吓心？算啦，都係唔好再有多餘嘅猜測。「不如留多陣，上去嗰度睇吓。」我指一指向岩石堆積而成嘅小山丘，看似無路段，不過少少攀爬功夫應該可以到達。「你到時要扶一扶我喎。」Divya回應。「有需要的話，我幾時都可以扶你。」我回應。然後沿住可以行嘅石路，緩緩咁攀登上去。

正值四點二十分，太陽將岩石曬得熱烘烘，要徒手攀爬呢座約十米嘅岩峰，就算原本難度唔高，而家都變得有啲牽強。不過既然已經嚟到，又好想一探上面嘅風景。我尋找緊可以安全踏腳嘅地方，等Divya可以沿住我嘅步伐前進，增加佢嘅安全感。我有時會向後望一望佢嘅進度，確保佢唔會墮後得太緊要。前面嘅路段出現約有一個人高度嘅斷裂岩石，只要過埋呢個位置，就會到達最高處。我先依住旁邊嘅碎石緩緩咁爬上，再遞手扶一扶Divya嘅手臂，等佢可以好力啲咁攀爬。剎那間，太陽嘅光線刺穿雲層，方向正好透射到Divya面向嘅一邊。Divya自然反應咁想用手遮擋雙眼，卻無發現呢一下用力令自己失平衡跌向後。話需距離地面只有一個人嘅高度，但係無預備嘅跌倒仍然可以造成一定程度嘅傷害。好彩我本身扶住Divya嘅手適當其時咁捉得住實佢手臂，令佢重心未至於完全向後跌。剛好Divya嘅落足點係稍為平坦嘅岩石，化險為夷咁安全落地。我倆未嚟得及反應，面面相覷互望，當回過神時，已經見佢露出嫣然一笑。「你無事嘛？」我俯視問。「差啲要你帶埋我去醫院添。」Divya以手加額咁回應。「你再上嚟啊，會扶實你。」我再次邀請佢。「好，我唔會再失手。」Divya行前兩步準備再次攀爬。今次Divya一氣呵成，順利咁爬到高處。四點四十二分，我倆一同站立住，遠眺呢到嘅景色，感受住同一份感覺。秋天日照時間比較短，雖然未到日落時間，但太陽已經變得漸黃，海面被陽光嘅反射劏開咗兩邊，一道金色曬喺海面嘅中間。由於高處風勢頗大，我哋急急咁將外套穿上，感受一下大自然帶嚟嘅水色山光。高處可以見得到海浪拍打住背面嘅山岸，當浪潮夠大時，就好似「東映」出品嘅電影片頭咁。拍打出嚟嘅水花會噴灑到我哋身處嘅位置，將本身熱不可耐嘅岩石稍為降溫。「多謝你帶我嚟呢度。」Divya晏然自若咁道謝。「原來最靚嘅風景並唔係鯨魚骨，其實我一直都知道，只係唔願意相信。」「嘜說話，我當係放假嚟玩吓啫。」我再次迴避佢嘅話題。「我哋早啲落去啦，呢到好容易凍親。」Divya無回應我，只係合上雙眼，默默咁感受呢到嘅氛圍，似係誠實咁面對住自己嘅內心。呢一刻佢係安全嘅，借住風景專注當下，體驗眼前嘅真實。「落去嗰度啊，嗰度有個石灘，睇黃昏應該會幾靚。」我指住鶴嘴灣一帶。Divya睜開雙眼，幾秒後回頭望向我，噏頭回應示好。我哋沿住回程嘅路行返去研究所附近。進入石灘範圍後，淡淡嘅海腥味經由潮濕嘅微風略過身體嘅每一處。時間不經意咁流逝至五點十五分，太陽映照嘅角度越嚟越低，纖長嘅影子喺地上勾畫身影。海面已經被曬得一片金黃色，隨住我哋嘅郁動，彷如無數嘅星星喺海面上閃爍。「你識唔識片石？」我踎住腳，隨手拎起一塊比較扁平嘅石。Divya擰一擰頭示意唔識。我前後腳沉低身子，等待海面比較平靜嘅一刻，確保石頭唔會撞擊到海浪，然後扭腰將手拉到後方，睇準時機再打橫向外甩出石頭，盡量令石頭以低角度接觸到水平面。一，二，三，四。擊出四個漣漪後，石頭就被大海無聲咁吞食咗。「我以為跟啱步驟的話，仲會有多幾下添。係呢？你有冇試過有啲自以為好理性嘅諗法，但係實行出嚟時，完全唔係咁嘅一回事？到最後先發現自己原來諗埋咗一邊，雖然你好想相信，但係事情就唔係你諗嘅咁發展。」我無直視Divya講出呢番話，希望可以俾到啲空間佢，然後繼續踎低身子搵另一個石頭。「人類太過高估自己嘅理性啦，以為理性係高高在上，畀到我哋一切最客觀嘅答案；以為理性係神，要絕對遵從。依我睇法，理性只不過係人類自我陶醉嘅產物，以為自己可以超越其他事物嘅藉口，想掩飾自己同動物嘅唔同之處。所以我哋自負咁收起感情、性慾，將自己睇得別樹一格，試圖扮演上帝，試圖把握世界法則。到我哋需要處理感情時，先察覺自己原來一直都無長大過。」我第二次片出石頭。一，二，三。然後石頭又再次浸落大海。講完呢番說話後，我回眸Divya嘅方向。Divya雙手放喺後邊，凝視住變得漸暗嘅海面，雙眼泛紅，不經意咁湧出淚水。嗰一婁莫名嘅憂愁，彷似令我睇到佢嘅悲痛。我遞上紙巾俾佢印乾眼淚，然後雙手拎住風褸嘅門襟擁佢入懷，等佢可以依靠住喺我心口。「呢度會係一個安全嘅地方，我願意做你嘅樹窿。」我低頭，靠近佢耳仔細說。

「傻仔，始終麻煩咗你咁多嘢，其實我一早準備好會講，只係你成程路都喺度耍太極。」Divya似笑非笑，擦走滿面嘅淚水，想用輕鬆嘅語氣面對。「咁我準備好啦，請你話我知。」我回答。「你有冇聽過於位越南頭頓嘅鯨魚廟？當地嘅漁民認為鯨魚會保護佢地出海。為咗表示感激，當地人會將擱淺咗嘅鯨魚屍體帶返去供奉。經過三年嘅埋葬，會再次掘出腐爛後剩低嘅鯨魚骨，帶上街頭舞龍舞獅舉行祭典，久而久之鯨魚廟就收藏咗好多鯨魚骨。嗰度啲鯨魚骨大副好多㗎，要分開收藏先裝得晒喺廟入面。」我就聽住Divya講，無加入仼何嘅意見。「就係五年前，我報咗鯨魚祭典期間嘅一個旅行團，認識咗我男朋友。佢係英國曼徹斯特人，你都喺英國讀書，應該知喺邊度啊呵？佢就係我識嗰個做繪畫嘅英國人。」Divya倒抽咗一口氣然後繼續講：「個傻仔同我報咗同一個旅行團，仲主動聊我傾計，走埋嚟認識我。所以鯨魚可以話係我哋兩個之間嘅精神信物，我哋所有嘅情侶首飾都會有鯨魚標誌。我真係好鍾意佢㗎，覺得點解佢唔早啲喺我生命中出現，覺得佢教識我好多嘢，覺得同佢喺埋一齊好有安全感，彷彿佢就係鯨魚，無論風吹雨打都會保護住我呢啲平凡嘅漁夫。」Divya再次抹一抹淚水。「當時我想陪佢實現夢想，所以跟咗佢去英國，理性一直同我講呢個係最適合嘅決定，我願意相信呢個選擇。我哋喺曼徹斯特租咗間屋，過咗一年嘅同居生活。好幸福㗎，每日起身第一時間就係見到佢，每日都過住互相支撐嘅生活。真係㗎，就算搵少啲錢都無問題。佢當時最鍾意就係每個星期六日去屋企附近嘅酒吧睇波。好彩嗰個星期有曼城主場出賽的話，佢哋一定會合唱Oasis啲歌，雖然我唔係好理解Oasis對佢哋曼徹斯特人嘅意義，但係佢哋次次都會唱到成條街聽到為止，我又好樂於見到佢哋玩得咁開心。」Divya憶起往事，笑喺心頭上。「之後發生咗咩事？點解會嚟咗香港？」我繼續問落去。「你記唔記得17年，曼徹斯特嘅恐襲事件？」Divya回答。我心入面盤算住，發生呢件事嘅時候我已經畢業返咗香港，依稀記得我打過俾幾個住曼徹斯特嘅舊同學問好，佢哋雖然情緒激動，但係事發時都唔係附近，所以安然無恙。Divya吞一吞口水繼續講落去：「我哋兩個當時喺現場。其實嗰時演唱會已經完結，我只係去一去廁所，而佢喺大堂到等我⋯⋯」「不如唔好再講。」聽到佢顫抖嘅聲音，我唔忍心再聽，而且之後嘅事都估得到。既然如此，不如留一個空間俾佢喘息。「唔緊要。就係因為咁，我所有嘅寄托一下子無晒，我喺英國變咗一個局外人，無人認識，無人關心。又唔想畀新加坡嘅屋企人睇死，所以就嚟咗香港，至少我爸爸可以陪我生活。」Divya講到呢到時又格外冷靜，然後繼續講：「雖然你唔算好似佢，但係你嘅行為舉止成日令我諗起佢，我將對佢嘅感情完全投射咗喺你身上。我其實都解釋唔到點解會咁。可能你喺英國讀書？可能你聽《Wonderwall》？可能我叫你陪我，你就嚟陪我？世界上係唔係真係有咁多緣份？」「唔係，世界並無緣份。呢啲事情發生係偶然，將你拉向佢嘅身邊；亦因為呢啲偶然發生嘅事，將你拉向我身邊。」我帶啲口結，輕聲細語。「Sorry，其實我今日只係當你係佢嘅投射對象。我放唔低佢，不過可能我又只係習慣放唔低佢。情況就好似強逼自己去記起佢，將佢套入每一個生活細節。尤其係今日見到你嘅時候，同佢生活嘅所有細節湧現喺我眼前。我自己都控制唔到，亦都唔知幾時開始將你連結咗落佢度。我自以為理性可以控制自己，到頭嚟一切都唔係我想像中嘅咁。」Divya繼續補充。「我唔介意你當我係佢嘅投射對象，而且你對佢嘅思念並唔係錯，發生咗嘅事並無分啱同錯。雖然我都好想相信係緣份，但係呢個世界並無緣份主宰一切，要發生嘅就會發生。生於當下，你只可以感受，要知道我哋都係必然咁控制唔到。」我試圖安慰Divya。「我哋無需要搵理由畀自己唔開心，我哋遇上呢啲事情並無選擇嘅餘地。」Divya將我嘅衣襟都喊咗。生命入面好多轉瞬即逝嘅事情，就好似呢刻嘅擁抱，我明明已經攬得好緊，但就係把握唔到仼何嘢，莫講話佢寄予喺我身上嘅安全感，連簡單嘅倚賴都都感受唔到。我知道我同Divya之間並無仼何愛情寄托，我只係一個出現喺佢生命入面嘅過客。可能我又只係一個傾訴對象，每當佢需要我嘅時候，都可以借個膊頭出嚟，俾佢知道矇住雙眼，並唔可以拋開世界。可能佢需要嘅係一個安全嘅空間，放低理性，任由自己唔開心。或者，呢個係Divya未曾存在嘅理由。我輕吻Divya嘅額頭，俾佢知道我願意成為呢個空間。五點三十一分，傍晚嘅天空並唔陰暗，而係染上一種薄薄嘅藍色。

小步打開雙腳，距離約與肩並行。手腕垂下，虛握球桿尾部兩寸位置。上身側轉向下彎身，眼望紅波位置。手肘拉起，向前推動桌球桿打動白波中心以上位置。白波撞擊紅波，紅波滾向前入袋，白波向住厚邊位置繼續滾動，碰撞兩箍後停喺黑波面前，準備另一次發球。我盤算住理所當然嘅結果，桌球之所以有趣，因為佢由物理學、戰術、眼界、微細嘅肌肉協調而成，缺一不可。透過適當訓練，我哋可以預測到撞球嘅結果。如果打出嚟結果不似預期，你會先質疑自己嘅姿式、發力、角度係唔係出錯。調整後，再次練習，直至打到想要嘅結果。我哋之所以會質疑自己發球姿勢，基於我哋相信物理學。物理學可謂支撐住我哋而家嘅生活，大型嘅建築物，細小嘅螺絲，無一唔係透過物理學嘅貢獻發展得越嚟越精細。物理學家係點樣確保一條公式嘅正確？透過假設自然現象互相之間嘅關係，觀察入面變數各自嘅變化，然後提出定律，宣稱「某某與某某之間有某某關係。」呢度有個問題產生，「我哋點樣可以證明第一百零一次嘅結果同我哋預測嘅一樣？」如上所述，物理學家嘅工作係總括實驗觀察到嘅結果。所以物理學並唔係證明世界上有種無形支撐宇宙運行嘅力量叫「物理」。物理學只係歸納論證，透過一百次實驗得到嘅結果，試圖加大信心，預測第一百零一次都會有同一樣嘅結果。所以物理學並唔能夠作出證明。假若世界發生嘅事件係有模式可遵從，例如二百億年後，所有星體都會變成順時針運行。人類觀察當中短短幾萬年嘅時間，就宣稱星體係逆時針運行的話，就大錯特錯。我哋只係習慣事情會咁樣發生，習慣彭健身出現時OK仔都會喺到。但咁樣並唔係理性，咁樣只係一種相信，相信事情會好似我哋預測嘅咁。既然把握唔到世界運行嘅法則，人類就訴諸有無形嘅規律存在—「因果」。呢度討論嘅並唔係佛家嗰種因果報應，而係物理事件同物理事件發生之間嘅連繫。先假設「因果」並唔係語言遊戲，或者用嚟總括我哋習慣見到物理事件嘅字眼，而係實實在在支撐住整個宇宙運作嘅規律。咁就會出現另一個問題：「『因果』係點樣無形咁干預物理事件？」假如真係有「因果」支配住世界嘅運行，咁我哋應該能夠觀察或者計算到「因果」，仲可以同「因果」打個招呼。一直以嚟，我哋根本觀察唔到「因果」嘅存在，亦唔能夠證明「因果」嘅存在。我哋觀察到嘅只有白波接觸到紅波後，紅波向前滾動。我哋並無見到「因果」，亦無見到「物理」，我哋只有見到兩個事件連續咁樣發生。就算嗰啲事情嘅發展係幾咁理所當然，就係無需要形而上再假設有仼何規律掌控住世界。就好似無需要假設神存在，因為世界唔需要神作為理論基礎都可以繼續運行。除咗「因果」，人類仲創造咗「命運」同「緣份」，試圖解釋我哋之所以遇到愛情，係因為有額外嘅推動力。聲稱「命運」同「緣份」呢啲字眼係實體，而且具有影響力。確實喺雲雲嘅人海之中，你遇上佢。而且你哋好投契，有共同嘅喜好，共同嘅價值觀。機率之低，實在好易有錯覺認為需要假設有額外嘅力量去驅使情人之間會走埋一齊。但唔通我哋又可以觀察到「命運」同「緣份」？定我哋一直只係自己呃自己，希望可以把握到某啲世界嘅關鍵。事情之所以發生，係因為事情發生。人類一直好理性，但係到咗呢啲位又希望冷冰冰嘅世界以外仲可以有其他嘅理由。原來到頭嚟，一切都唔係我哋諗嘅咁。Divya同男朋友嘅分離雖然看似係「命運」嘅安排。兩個悲劇嘅主角今生無「緣份」喺埋一齊。但佢哋只係遇上一個事實，無需要再後一步假設人生面對荒謬時先係價值顯露嘅時候。我哋只需要接受眼前見到嘅事實就可以啦。雖然見到Divya嘅情況，我好想呢一切之間所發生嘅事都係有意義，希望Divya嘅愛情係有價值。但係我接受唔到看似理性嘅諗法再次出嚟，試圖帶領思想去一個被自己建構出嚟嘅幻想空間，然後俾自己困擾住。我好想相信，但我哋只係被沖昏頭腦。

「你真係錫咗落去啊？」Candy俯伏喺我心口，面上掛有疑問，皺起雙眉抬頭望住我，問上成個故事佢最介意嘅一個情節。點解Candy連呷醋都可以咁可愛。見到佢嘅反應，我抱有疑慮，應唔應該將真實發生嘅情況講出嚟。事實上，我一直視Divya只係朋友關係。就算知道佢嘅故事後，我都無因為咁而對佢有仼何非份之想。Divya鍾意嘅始終係佢已經過身嘅男朋友，而我只係佢一時諗唔清楚嘅投射對象。就算我有幾似佢男朋友都好，我始終唔係佢，我好清楚我喺佢心入面嘅地位。「係啊，不過都係錫吓額頭啫。佢需要有人畀少少安全感佢。」我低下頭壓住喉嚨，誠實咁回答。「咁之後呢？你搵過人哋兩次就無啦啦變咗人哋男朋友喎，順理成章咁帶埋人去爆房㗎啦！你有冇啊？」Candy轉身面向面壓上我身上，淘氣咁繼續追問。「無啊痴線，之後咪坐車返筲箕灣，食咗個飯囉，我都無諗啲咩男唔男朋友。」我擰轉頭迴避Candy嘅視線。「食完飯之後呢，有冇上人哋屋企飲返杯橙汁啊？」Candy兜向我面向嘅一方，繼續保持同我眼神接觸。「無啊，食完飯都無送佢返屋企，喺地鐵站道別咋。」我直接合埋雙眼迴避佢視線。Candy喺床邊拎起一個我啱啱買嘅蛋撻，然後放咗落口咀嚼。「咁再之後呢，佢仲有冇搵你？」Candy嘟嘟囔囔食住嘢咁詢問。「有手機傾吓偈嘅，但都係講啲八婆嘢，我諗佢當我姐妹啫。」見Candy食得咁滋味，我又想拎件蛋撻嚟食。不過畀Candy壓住，無足夠嘅距離拎到。「咁我話過會俾個空間佢㗎嘛，咪有時聽吓佢訴苦。」Candy食咗第一件蛋撻之後，再拎起第二件蛋撻放落口。「信住你先啦，咁我同Divya一齊返工都唔見佢有咩異樣嘅。佢淨係話同你出過一次街，之後就咩都無講。」Candy將第二件蛋撻吞落肚，滿足咁講。「你做咩唔食蛋撻嘅？好好食喎。」「你壓住咗我，我拎唔到。」終於有空間講出呢句說話。「你想食蛋撻早講啊嘛。」Candy隨即拎起兩件蛋撻，一隻放落自己口，另一隻細啖餵我食。「咦！蛋撻凍晒啦喎，啲油膱味出晒嚟，唔好食啦。」話晒已經係一個鐘前買落嘅蛋撻，無油膱味先奇怪。「唔係啊，我嗰隻好食啲㗎，你試吓先啦。」Candy隨手拎起自己食開個件蛋撻餵我。「點會啊，放埋一齊緊係一齊凍㗎啦。」Candy已經將佢件蛋撻放到我面前，我只好咬一啖。「咪又係凍咗。」「咁係咪好食啲先。」Candy撒嬌咁講，然後繼續餵我食佢件蛋撻。「咁係好食啲嘅。」我會心微笑繼續食佢件好食啲嘅蛋撻。「都話㗎啦。」Candy將第三件蛋撻吞落肚。兩個月嚟，我已經搵過Candy數次。由一開始嘅一個鐘預約，慢慢變成兩個鐘。通常完事後，我哋都會喺床上面傾多陣偈。我哋嘅話題總係一個接一個，連綿不絕，無所不談。每次搵Candy就會有種終於可以放低社會枷鎖壓力嘅感覺，久而久之我好享受浸淫喺呢種氛圍底下。我追求嘅唔但只係性慾，而係搵Candy舒緩我同社會期望之間嘅落差。因為喺呢一度，我可以自行塑造自己嘅形象。「可能我同Divya始終係喺歡場認識？我覺得我同佢之間仲有啲隔膜。呢份隔膜嚟自於我哋無仼何共同朋友，佢又知道我係一個會嫖嘅人。既然係咁，都好難有咩發展。」一輪調情後，我確實將自己嘅心聲講咗出嚟。「你咁講咩意思啊？呢度係半套店咋嘛，你又無拍拖，解決性需要好正常。」可能影射到Candy，佢帶有啲輕微嘅不滿。「唔好意思，我無心咁講嘅。我只係想講我唔係一個值得信任嘅人。」我回答。我起身坐喺床邊點起咗支煙，然後講：「你有冇睇過村上春樹寫嘅小說《國境之南，太陽之西》？」Candy都陪我坐喺床邊，搖一搖頭，然後拎起手上嘅電子煙吸啜咗一啖。我呼一口煙圈繼續補充：「男主角係一個生活好規律嘅人，每日就係打點酒吧生意、湊兩個女放學、照顧老婆。突然有一日佢初戀情人出現，仲成為咗佢出軌對象。」「都係啲AV情節啫。」Candy回應。「唔係，呢本小說好睇在於男主角嘅內心戲。女主角喺最後嘅章節試圖將男主角私有化，佢話一係就國境之南，一係就太陽之西，呢兩樣嘢代表所有事情嘅願境。要麼男主角就拋妻棄妾，完全接受女主角嘅一切；要麼男女主角咩嘢都唔好開始。國境之南有啲咩喺度？無人知。太陽之西又有啲咩喺度？都無人知。無人知道男主角接受女主角之後會發生咩事。但既然男女主角重新相遇嘅故事又已經開始咗，一切都已經返唔到轉頭，所以佢哋困咗喺一個中間性嘅地方。又唔係國境之南，又唔係太陽之西。」我吞一吞口水，然後繼續講：「女主角話『喺中間性東西不存在嘅地方，中間都唔存在。』如果男主角只係想同女主角保持出軌嘅狀態，咁女主角會繼續嘗試停留喺中間，但係佢唔會承諾男主角仼何嘢，因為選擇只有國境之南同太陽之西，並無中間。」我吸一口煙然後再次呼出煙圈。「我覺得我哋就好似村上春樹筆下嘅男女主角，雖然情況唔完全相同，但係同樣困咗喺一個中間性嘅地方。呢個地方大家並唔需要為對方負上仼何責仼，亦都因為咁，好難發展出啲咩愛情。」我總結。「不過喺中間性嘅地方都幾浪漫啊。就係因為唔需要為對方負仼何責任，我哋又無共同圈子。亦因爲咁，對象變得得你一個，咁樣反而你先會成為我生命中嗰個唯一嘅位置。你諗吓，我搵返平時啲朋友都唔會討論到性，亦都唔會討論到中間性嘅問題。諗深一層，我哋而家嘅關係先有獨特性喎。」Candy一語道破我對呢本小說原有嘅解讀。「況且我諗女主角都只係想男主角口頭答應㗎啫，就算實際上得唔到啲咩，至少佢喺男主角嘅心入面留咗一個烙印，都算係國境之南啊。」「確實係咁樣，男主角答應接受女主角嘅一切之後，第二朝起身女主角就完全消失喺男主角眼前。可能好似你咁講，女主角已經得到佢想要嘅答案，既然係咁都唔需要留戀啲咩。不過我突然之間仍然未接受到呢個解讀方法。」可能我從頭只有喺男主角嘅角度出發，從來無諗過Candy所讀到嘅意義。「《Call me by your name》都係咁咋嘛。明明最重要係兩個主角都喺對方心入面留咗一個深刻嘅位置。你肯定又只係睇到個結局佢哋分開咗，就覺得慘慘豬啦。」Candy補充。「你平時諗嘢都係咁悲觀㗎？有意義嘅係中間性嘅地方發生過咩事，而唔係結果佢哋帶走咗啲咩。國境之南當然可以追求，但唔係唯一嘅價值。」「唔知香港有冇國境之南呢。」我望向天花吞吐煙圈，為自己睇唔透嘅事感到虛無嘅壓力。「南丫島咪喺南邊囉。」Candy回應。「但係南丫島唔喺香港最南邊喎。」我答。「重要咩？」Candy攬住我腰，挨落我膊頭。「你今晚冇嘢做㗎呵？不如我哋入去南丫島睇吓。」「吓！而家都夜晚七點啦喎。」我驚喜交集咁回答。「講真㗎，睇吓中間以外嘅地方有咩可能性啊嘛。不過你要等我換一換衫，同埋叫老細取消後面啲客，就咁話啦。」Candy站立起身，然後走出房門同老細交代。我將煙頭放入煙灰缸，然後整理好衣裝，為Candy提出嘅即興活動感到期待。

「我唔太理解中間嘅技術細節。你意思係可以透過音樂嘅十二音去編寫一段密碼，然後再將啲密碼譯做中文？」Candy帶住疑惑嘅表情問。由於咩都無準備，我身上仍然著住日頭見客用嘅黑色窄身恤衫，咁樣著唔需要理會顏色，只要有企身嘅衣領襯托，所有男士都會變得整齊企理。如果你想睇落帶啲不羈，仲可以解開胸口鈕，有如《Notting Hill》入面Hugh Grant扮演嘅William Thacker。Candy亦都因為收工緣故，妝容上只能夠補上淡淡嘅胭脂同唇色。著住波鞋、牛仔褲、同上身禦寒用嘅白色毛毛衛衣，就似一般喺街見到嘅女仔穿著咁，並無仼何風俗場所嘅性感味道。呢種好睇係嚟自於佢平時畀我性感印象嘅反差，所以未必客觀。不過佢所使用嘅YSL手袋大概只能裝到手機同銀包，怕且鎖匙都比較難放得入。實用性奇低，顏色亦都唔適合Candy今日平實嘅裝扮。唔協調嘅感覺喺我腦中浮現。「係，將音符變成密碼呢個方法，係我大學時期諗出嚟傑作。」我回答。「但係呢個密碼系統有咩實質嘅作用？」Candy追問。「咁可能香港有一日會打仗呢。」我諗一諗之後回答。「就算打仗都用啲高科技啲㗎啦。」Candy再次質疑。「咁可能係被打壓嘅革命軍需要有個密碼系統呢？經互聯網傳遞訊息就會有風險，手寫的話安全好多，而且門檻低啲，就算畀人捉到都只會見到一堆樂譜。」我再將收窄範圍。「不過點都好啦，你大學個陣點會諗埋啲咁奇怪嘅嘢㗎。」Candy雙手篤住我兩旁嘅太陽穴笑住講。「我都唔知，有一日忽發奇想同啲同學介紹完個概念。之後成個晏晝，大家就喺度試個密碼系統嘅可行性。」講講吓我都跟住一齊笑。剛進入冬天，時間約夜晚九點。或者，悠遊自得嘅抽離感已經成為咗南丫島獨有嘅魅力。有好多嚟香港打工嘅外國人可能受唔住香港急促嘅生活節奏同人口密度，索性搬去只同中環來往約半個鐘船程嘅南丫島，所以渡輪上載滿住放工嘅外國人，符合返佢哋本來嘅生活模式。渡輪停泊喺碼頭後，我哋落船踏足南丫島。天色非常陰暗，雲層低得帶有啲壓迫感，遮住本來可以見到嘅星星。陰天總有種失落嘅感覺，海風吹嚟一陣海腥味，刺骨嘅寒風令我哋瑟瑟發抖。或者，國境之南就係咁嘅模樣，而唔似我哋幻想嘅完美地方。如果當初我只係講太陽之西的話，唔知Candy會唔會選擇一個暖和啲嘅地方呢？我哋由碼頭走入榕樹灣村嘅街道，夜晚嘅南丫島同我以往日頭嚟郊遊嘅氣氛有天壤之別。穿過一啲中式飯館後，榕樹灣嘅小巷充斥住酒吧同消遣嘅地方，島上輕鬆嘅氛圍令人無法相信自己身處香港。呢度無高樓大廈，只有錯落有致嘅三層村屋建築。呢度亦無香港島人山人海嘅擁擠、絡繹不絕嘅交通，只有寥寥可數嘅行人同單車。我哋兩個無仼何嘅準備，亦無仼何嘅安排，所以我哋隨意咁入咗一間酒吧餐廳食飯。呢間餐廳嘅内部燈光昏暗，就似鋪上一陣朦朧嘅薄霧。吧台邊有幾個外籍人士閒聊，似係啱啱收工嚟休息嘅上班族。呢度無仼何格格不入嘅裝飾，眼前見到所有人同事嘅配搭，都好似經過悉心嘅安排咁。而我哋坐喺最入邊沿住海岸邊嘅露台，係一張可以一望南丫島海旁風景嘅飯枱。「Pizza quattro formagg, Siciliana, Snowball, Mojito, that’s all.」我哋簡單叫咗兩個pizza同兩杯Cocktail。「Snowball女仔酒嚟㗎喎。」Candy斜睨住我。「細個唔識讀啲Cocktail名，咁入到Pub咪叫杯識讀㗎囉。就係咁就飲咗咁多年。」我回應。「你唔似啲會飲酒飲咁輕身嘅男仔。」Candy抬頭且輕笑回答。「飲得濃的話，怕會返唔到出香港。」我回應。我喺褲袋拎出煙盒，隨手拎起一支咬到唇上面，然後點起。「你畀我吸一啖啊，出到嚟唔洗食電子煙。」Candy示意我。我遞上夾起香煙嘅手掌，Candy頭部靠近，然後雙唇完全緊閉將煙咀含上，不漏一氣咁用力吸啜，煙頭嘅火紅色瞬間閃現，隱約聽到煙紙向後燃燒嘅聲音，夾住香煙嘅手指感受到煙咀被熱力沖昏而變得軟身。停留喺口腔嘅煙被Candy再次倒及反吸到肺部，然後吹出，煙霧幼細而直身，而且持續咗幾秒。我望向煙咀，變成深啡色嘅焦油痕跡只集中喺中間一帶，可見Candy吸煙嘅力度。此時，煙頭先緩緩再次漏出灰煙色。唔協調嘅感覺再次喺我腦中浮現。「喂，你中文名叫凱婷咩。十四號純煙畀你扯到落底！」我唔知大多數香港女仔唔食純煙，係因為男女身體上嘅差異，定係呢個社會教導出嚟嘅女性有咁嘅特質，總之經驗上我未見過香港女仔食十四號純煙，而且可以大力吸到底。我順勢將自己支煙遞上俾Candy，然後自己再抽起另一支新嘅香煙。「吓？咩凱婷啊？我平時喺屋企都係食純煙。同我一直只係鍾意將煙吹出嚟嘅感覺，無話要幾濃。」Candy回答。Candy望向南丫島嘅海面，再次吸啜喺我手上拎走嘅香煙。佢專注吸煙嘅神情猶如從自己身上抽離變成另一個人一樣，變得孤高。就好似滲透住一種超然物外，將一切不滿嘅現狀都置身事外嘅消極態度。對比起每吸一啖都會燉煙灰嘅我，Candy就顯得非常悠遊自在，直到煙頭變長先會燉一下，乾脆利落，煙灰亦唔會因爲唔夠重量而四圍飛。原來一直以嚟，我對佢一無所知。「凱婷係網絡用語嚟，啫係話人好壞，或者食好多煙咁解。」我回應。「可能我out咗啦，唔識呢啲潮語。」Candy講出「潮語」兩個令人打冷震嘅字。「咩啊，我今年都27歲㗎啦。你大我好多咩？」我好奇提問。「唔話你知！呢啲秘密嚟㗎嘛。」Candy回復暗笑，然後將手上嘅香煙放入煙灰缸捻熄。良久，侍應送上食物同雞尾酒，正式開始我哋今晚突如其來嘅旅程。

將井村屋嘅蕨餅味雪糕倒碟上面。手舉起，確保黃豆粉平均灑喺雪糕嘅面頭。最後喺碟邊加上黑蜜，方便食用雪糕時點上。然後我將伴隨雪糕嘅碟遞俾士多鋪嘅老闆試一口。回想十五分鐘前，我同Candy飯後坐喺酒吧餐廳望住南丫島嘅海景飲多咗幾支啤酒，閒聊一陣。不知不覺已經飲到滿面通紅，自知自己酒量淺，所以都停咗落嚟。而Candy嘅酒量明顯遠遠在我之上，就算多飲我少許，仍然面不改容。如果佢有心要追酒的話，我肯定已經酩酊大醉。我已經無能力估算，喺Candy身上仲有幾多同我幻想唔協調嘅行為。埋單後，我帶有醉意咁拖住Candy嚟到對面嘅士多鋪買零食。但係我入門口就同老闆打賭，如果我可以用士多有限嘅資源製作一杯與眾不同嘅甜點，老闆就要請我哋食雪糕；否則就倒貼雙倍嘅材料錢。雖然Candy一再向老闆示意唔洗理會我嘅笑言，不過老闆仍然爽快咁一口答應，接受挑戰。「後生仔，又真係幾吊味喎。」老闆訝異咁講。「你試吓點一點啲黑蜜，啲味會再出啲。」我自豪咁回應。「我願賭服輸，真係好好食。既然啲黃豆粉同黑蜜都開咗樽，不如照請你哋食返呢個雪糕。」老闆回應。得到老闆嘅認可後，我喺雪櫃拎起雪糕，跟返以上嘅步驟整多咗兩份並遞俾Candy同自己食用。「點解你又會識呢啲嘢㗎。」Candy不由自主咁發笑。「以前有個日本人同學教嘅，佢仲教過我牛油果點豉油食用會有三文魚味。」我食住雪糕咁講。「係好食你都唔好無啦啦同人打賭啊嘛，喺到耍小聰明。要湊住醉咗嘅小朋友唔係咁易㗎。」Candy扮牢騷咁話我。「無相干，後生仔。我都係喺打發日子㗎啫。係呢？你哋兩個今晚喺度住？咁夜都未走嘅。」老闆插咀詢問。「應該一陣就會坐船走啦，我哋都係一時興起先入嚟南丫島，咩都無準備。」我回應。「唔係咁掃興啊嘛，帶人入嚟拍拖，話走就走。不如咁啦，我喺洪聖爺灣個邊有間渡假屋今晚無人租。見同你哋咁有緣，我著量平啲俾你哋住啦。」老闆向我打咗一個眼色。我眼尾睄向Candy。見佢眼神帶啲怕醜，但唇邊浮出微笑，因為佢好清楚而家係一個點樣嘅狀況。佢輕輕噏頭，示意可以主動啲，唔需要擔心佢唔鍾意。況且大家可能都意猶未盡，未想返到外面嘅世界。「就咁話啦，人哋都噏頭啦，你仲怕咩醜。」老闆連消帶打繼續進攻。「你真係無問題？我哋連更換衣物都無帶。」我向住Candy問。「可以啊。」Candy輕聲回答。「老闆，咁你話我知正確地址同埋價錢啦。」我向老闆示意。老闆交代渡假屋詳情後，我哋就出發去洪聖爺灣嘅方向。直至到達洪聖爺灣，嚟緊大約十五分鐘路程都唔會再有房屋或者明亮嘅燈火。夜幕籠罩下嘅呢段路能見度非常低，空氣中帶住一股悶焗嘅濕氣，而且不乏牛蛙嘅鳴叫聲。我行走呢段路當然無問題，不過都要顧及Candy嘅感受，免得佢勉強自己。「你咁衰㗎，同你出一次街就要過埋夜。」正當我想開口時，Candy細力打一打我膊頭，然後講。「又係你自己噏頭嘅。」我帶啲囂張回答，睇嚟Candy並唔怕行呢條路。「都係啫，你都無理由幾句說話就呃我留低㗎嘛。至少都要俾我考慮吓。」Candy繼續淘氣回應。「Candy，你睇吓沿路嘅山情水意。又係你話嚟南丫島搵國境之南嘅，我覺得我哋真係搵到啦。你唔嫌棄的話，不如陪我行埋呢段路，至少今晚我想同你一齊過。」我停咗腳步，捉實Candy嘅雙肩。我嘅理性斷線，唔會再顧慮仼何後果。或者係身體內嘅化學物質影響？定係緣份嘅驅使？總之呢刻我確實想同Candy談一場正式嘅戀愛。Candy含情脈脈翹起我右手，望向我雙眼。喺眼神撞上嘅個刻，世界突然變得安靜，彷彿周圍環境都靜止咗。原來呢啲小舉動已經可以令我臉紅不已，窩心暖暖。我心跳都亂咗節奏，呢個情境好似唔係我嘅人生咁，真係希望時間可以停喺當下。原以為經歷過幾次愛情就唔會再有心動嘅感覺，但事實係不管愛過幾多次，每次都會重新出現呢種純粹嘅青澀。抬頭睇，絲絲嘅雨粉落喺我嘅臉上。原來已經落起冬雨。「你知唔知英國擔遮係犯法㗎？」我帶住嚴肅嘅語氣咁問。「吓，咁落雨啲人點算？」Candy一面認真回問。「哈哈。」我忍唔住笑。「喂啊，又亂講嘢。」Candy惱住腦袋話我。「英國擔遮當然唔係犯法，但係英國每一日都會不連續咁落雨粉，所以當地人唔會拎遮出街，只會隨身袋起一件有帽外套遮雨水。久而久之，『英國擔遮犯法』變成我哋留學生之間相傳嘅笑話。」我回應。然後，我喺袋入面拎出長期裝住嘅風褸，冚住我同Candy嘅頭頂。喺昏暗嘅街燈下，我哋互相挨住，慢步行過呢段山路。就算彼此嘅衣裝已經濕透，都無阻我哋內心嘅溫暖。其實冬雨都無想像之中嘅寒冷刺骨，相反仲帶有特殊嘅冷味，令氣氛變得純淨。沿途黑夜嘅山路帶啲崎嶇，不過我清楚知道方向。此情此景若係入畫，一定畫中有詩。

我哋到達洪聖爺沙灘後，跟據老闆指示搵到佢所出租嘅獨立渡假屋。渡假屋坐落喺沙灘旁邊，兩者距離只有數米。藍藍嘅外觀，落地玻璃嘅設計面向住沙灘風景，就好似摩洛哥沿岸舍夫沙萬嘅「藍色山城」屋仔咁。雨勢由初初落起嘅細小雨粉，變得越嚟越大，令我哋變得有些少狼狽，急急腳咁㩒密碼鎖進入屋內。渡假屋内部麻雀雖小，但五臟俱全。細小嘅迴旋樓梯穿插兩層樓房。地下係大廳、開放式廚房、休憩地方；上層係睡房同浴室。傢私同裝修配搭以淺粉色為基調，每一個轉角都會發現彷佛跌進兔洞嘅唔真實。我哋先除低沾滿泥濘嘅鞋，確保地板無濺上小泥點。然後拍一拍擋雨用嘅風褸，撥開面頭嘅水點，再將風褸掛起。話雖途中有風褸遮擋，但始終兩人共用，衣裝難免都已經濕透。Candy嘅眼妝亦有些少化開，雨水經由眉尖將眼角部份嘅眼影推散。雖然大部分頭髮都畀風褸遮蓋住，但髮尾始終被雨水染上，捲成一圈圈。不過Candy仍然係咁可愛，冷酷嘅冬雨無阻佢討人喜歡嘅氣質。「啲英國人都係整到濕晒先返屋企㗎？」Candy作出嘲諷。「咁正常唔會咁大雨嘅。」事實上啱啱嘅雨勢確實難以遮掩。「不如上浴室打理一下先。」Candy回應。我哋經過大廳行上迴旋樓梯，推門進入浴室範圍。浴室內有個雙人浴缸非常惹人注目，然後浴缸旁邊有個裝置住花灑嘅企缸。廁所坐落喺整個空間嘅另一邊，確保乾濕分離。而門口旁邊就有擺滿住個人用品嘅雲石洗手盆。「你除低件裇衫先啦，會凍襯㗎。咁大個人仲成個小朋友咁。」Candy靠近為我解開鈕扣，將裇衫除低。然後補充：「我掛起件裇衫先，希望聽日乾得切。」我睇住Candy掛衫嘅背影，實在抵唔住佢嘅吸引力，不自覺咁從後攬住佢嘅纖腰。觸碰後，先發現佢件衛衣比我嘅裇衫更加吸滿水份，連帶我嘅内衣都一齊沾濕。喺無更替衣物嘅情況下，實在有啲不知所措。不過腦中擦過一個保溫嘅點子。記得中學時睇生存節目《人在野》，有集主持人跌咗落冰湖度。為防止低溫症，主持人上水之後除晒所有衫，確保身上嘅溫度無畀水份帶走。「我幫你除咗件衛衣先。」我手伸向Candy腰間。「邊個畀你掂啊！我自己除啊。」Candy推開我雙手。「唔係啊，你繼續著住件衫好容易有低溫症。」我嘗試解釋《人在野》嘅理論。「我唔理啊！」Candy有些少發狂。「咁我開定熱水先啦。」我放開手，面向角落一邊，避開見到Candy除衫嘅角度，然後將熱水注入浴缸。蒸氣由熱水中湧出，暖意帶滿整個浴室。鏡子、瓷磚都沾上霧氣，終於感受到身體嘅溫度回復至正常水平。「你唔好郁。」Candy從後將渡假屋提供嘅面巾綁喺我眼上面，遮擋我嘅視線。「我唔鍾意開住燈，畀你睇得咁清楚。你當係讓一讓我好嘛？老公。」Candy喺我耳邊用挑逗嘅聲線講。我被蒙上雙眼同聽到老公兩字之後，感受到心壓帶嚟嘅血管反應，神經變得非常敏感。而且下體早已有反應，頂住咗孖煙通嘅褲口。「係唔係好辛苦啊老公？等我服侍吓你先啦。」Candy繼續輕聲說話，喺內褲外輕掃住已經脹硬嘅下體。Candy將我嘅內褲除低，左手揭起我鬆身嘅內衣。然後右手套弄我嘅下體，嘴唇輕吻我嘅耳仔。由於睇唔到嘅關係，就算係同平時一樣嘅動作，加上腦腔嘅幻想，感覺都會比平時刺激。另外耳仔成為唯一辨別方向嘅器官，Candy就算只係喺耳旁輕輕呼氣，都會為我帶嚟全身嘅麻醉感。加上Candy套弄下體嘅技巧，實在令我忍唔住輕喘咗幾下。「老公，你行過嚟少少先。」Candy拖住我行過幾步。幾下㩒樽蓋聲後，聽到Candy喺前方用手將沐浴露打起發泡，然後均勻咁揸喺我嘅身上。隨即Candy就好似泡泡浴AV女優一樣，利用自己姣好嘅身段，將泡泡均勻咁推喺我嘅身上。期間佢不段用自己嘅乳頭作為利器，將我上身敏感嘅部位都推過一次。酥軟嘅乳房就好似有溫度嘅起泡網一樣，推過時嘅摩擦會帶有按摩效果。原來沐浴露同按摩油一樣，可以將身上嘅觸感放大，而且更加方便Candy清洗。「仲有呢度啊。」Candy脆喺地上，將帶住泡泡嘅乳溝包裹住我下體。「啊！」我無預防到突如其來嘅襲擊。「痛啊？」Candy細心咁問。「唔係啊，好舒服。」我確實只係無心理準備，而且正幻想緊Candy跪低為我服侍嘅震撼力。Candy用乳溝將泡泡塗匀後，左手反起我下體嘅包皮，沿住棍身拉向下。右手手指罅隙穿梭冠狀溝，不時用力扭動龜頭同棍身，梅花間竹嘅動作等我無從適應。我完全屈服咗喺佢嘅技巧之下，無仼何多餘嘅思緒，只知道好舒服。等到Candy都將自己嘅身體揸匀泡泡後，佢打開咗花灑，將我哋身上嘅泡泡沖走。「快啲入浴缸啦，淨係喺到嘆。啲水再唔浸就凍啦。」Candy輕力拍打我嘅膊頭。「咁我睇唔到嘢嘛。可以除眼罩未？」我回應。「唔可以啊，總之開燈嘅地方就唔可以。」Candy淘氣回答。「有咩特別原因？」我有所懷疑。「唔話你知！」Candy再次機靈咁避開問題。「咁我聽你講。」我回應。Candy帶住我行咗幾步去浴缸，拖實我嘅手等我慢慢坐落去。我平攤入熱水後，Candy都坐咗落嚟我嘅身旁，喺水之中挨住我嘅膊頭。「其實我有啲咩吸引到你？」Candy嬌嗲咁望向我。「咳咳，我家有祖訓，第三章十八條：『識者謂Candy，約之上街也。』中文啫係識到叫Candy嘅女仔，要約佢出街啊。逢清明重陽我老豆就會語重心長同我講一次：『啊仔啊，記得識到叫Candy嘅女仔，一定要把握機會啊。』我都知道咁樣好奇怪，我媽亦都唔係叫Candy。而且次次同叫Candy嘅女仔出街，佢哋都會笑我講大話。不過⋯⋯」我一臉認真回答。「唉吔，講真啊！」Candy唔耐煩咁回應。「其實我都唔知，不過我記得第一次行過見到你喺廳補妝，已經深深咁畀你吸引住。」我回答。「就係咁？」Candy報上疑惑嘅眼神。「可能仲有你嘅笑容，你會睇我睇嘅戲，留意到我食香口膠遮煙味，會呷Divya 醋，會忽然陪我入嚟南丫島。」我深清咁訴說自己嘅理由。「傻仔，你啲理由都唔成理由嘅。」Candy帶住略有笑意。「但確實呢堆理由，造就咗今日嘅局面。」我回應。我原想吻向Candy嘅唇心，但蒙眼嘅關係，錫咗落個鼻到。我哋互相笑咗一笑，之後Candy回應我嘅動作，錫返落我嘴唇度。我輕力抱住Candy嘅後頸，承托住頭部嘅重量，加以壓迫雙方嘅嘴唇。貼服嘅程度，就好似搵到人生嘅另一塊拼圖，彼此扣住咁。「老公啊，我想服侍你先，你享受就可以啦。」Candy再次喺我耳旁細訴。Candy離開我嘅膊頭，落咗去浴缸嘅尾端，將我嘅下半身托起，跪喺我兩腿之間。佢先用舌頭挑逗我大脾內側位置，直至陰莖再次扯到完全堅硬。佢再反起包皮直到底處，然後後伸出舌頭，由根部開始舔至冠狀溝位置，重複來回過幾次。去到第六七次時，Candy嘅舌頭並無返回根部，而係輕吻我已經脹大嘅龜頭。再即，佢用嘴唇覆蓋整個龜頭，舌頭喺佢口腔中為冠狀溝打圈，然後開始上下郁動。當三分一嘅陰莖被含入時，Candy不斷前後嘅吞吐，用力好比起佢食煙咁。舒服程度來回喺痛同刺激嘅邊緣，稍一唔小心可能就會整親，但Candy嘅節奏實在恰到好處，每當覺得到達臨界點，又會放輕鬆一陣。同時間佢嘅左手亦都無停落嚟，一時會手口並用上下把弄根部，一時會呵護睾丸。未己，Candy再次含得更深入，幾乎將整個棍部都淹沒。感受到佢因爲不適而作嘔嘅反應，但肉棒亦因爲接觸到佢喉嚨嘅深處，而變得興奮。最後佢開始真空吸啜肉棒，發出「洛洛」嘅聲響。前列腺不由自主咁收縮住，瀕臨性高潮邊緣咁走過幾轉。我未需幾分鐘就將精液噴出，滿滿咁射喺Candy嘅口入面。全身用力震咗一下，耳嗚咗幾秒。Candy仍然溫柔咁含住下體，直至性高潮嘅反應完全完結。究竟口交只喺權力慾嘅象徵符號，定係性層面上嘅小把戲？原來兩者並唔係二元對立。Candy完全把握住我嘅心理狀態，然後作出連貫嘅行動取悅我。陰莖被女人吸舔，實在有不言而喻嘅快感。

「都話你成個小朋友咁㗎啦，邊有人擦牙會擦到成個地下都係。」Candy指責。「擘大口容易啲擦啊嘛。」我回應。「仲有啊，啲牙膏應該要喺後面擠起，可以用多好多㗎。」Candy非常講究牙膏嘅擠法。「用到尾，摺幾次支牙膏再擠咪得囉。」我些少唔耐煩咁回應。「唔係㗎！就算摺起都會用少好多。」Candy執著咁回應。「我改啦，好無？」我敷衍回應。「呢個就緊㗎啦！」Candy堅定咁講。明明只係渡假屋提供嘅旅行裝牙膏，點解要咁著意牙膏由邊到擠起，反正到第二朝都會棄置。Candy喺使用牙膏方面嘅執著程度，好比一個獨裁者管理國家，無仼何寬容嘅地步。確實我哋喺呢方面真係需要再磨合一下。檢查衣物正確懸掛喺抽氣扇前方之後，我哋兩個著起浴袍一齊返到睡房。睡房約有二百尺空間，雙人床坐落喺中間，係三邊可以落床嘅設計。床尾方向無仼何阻隔，可以直睹外面沙灘。由於今日發生過太多事，我倆不約而同就走入被窩入面攤抖一下。我攝高枕頭，伸出右手，好讓Candy可以訓喺我膊頭上，然後我從後攬住佢，望住窗外嘅大風大雨。「我哋而家啫係點？」Candy問。「困咗喺度囉，又無衫可以換。」我明知佢問題意思，只不過避開無回應。「唔係啊，我哋而家啫係點啊？」Candy心平氣定再次問。「我都唔知，你會唔會信任我？」我回應。「我信任，但你會唔會介意我做呢行？」Candy怏怏不樂咁回應。「我唔介意你提供性服務。不過你會無可奈何咁同其他客人搞曖昧，想佢哋留低幫襯。兩樣嘢就好似捆綁式銷售咁，無得分清楚。只要諗到呢度我心就好痛，呷醋你同其他客人嘅關係。」我直言。「所以我哋都仍然停留緊喺中間性嘅地方？」Candy目不斜視咁回應。「確實好似你咁講，你唔離開，我哋就無辦法可以逃出呢個困境。不過喺呢刻，確立關係好似對我哋兩個都無意思。」我回應。「咁你仲想唔想我繼續做呢行？」Candy一面擔憂咁問。「唔想。我唔介意守候住你，但係我內心好矛盾。如果你繼續做，我就會有個擔保，只要俾錢就可以見到你；如果你唔做的話，我就要賭一次，究竟一直以嚟喺你心目中，我只係一個客人，定係你會繼續同我發展。賭輸咗的話，仲可能以後見唔到你，呢個代價實在太大啦，我怕會接受唔到。」我將自己嘅諗法講出。「我已經同你一齊喺外面過緊夜啦喎，咁樣都證明唔到我哋可以繼續發展？」Candy講吓講吓都笑咗出聲。「咁你可唔可以由呢刻開始就決定唔再做？」我回應。「傻仔，聽日先話你知。」Candy挨向我膊頭回應。我意猶未盡，主動跨上Candy上方，向佢獻吻，俾佢知道我嘅愛意。我亦忍唔住將手伸向佢浴袍入面，摸索佢富有彈性嘅乳房。Candy做被動時，難免臉頰都會發紅。我繼續將浴袍打開，直至佢身體嘅形狀喺我面前出現。由於睡房並無開啟照明燈，只好透過Candy嘅線條，搜索佢唔同嘅敏感點，由乳房輕掃到腰間。我將佢赤裸裸嘅肉體撫摸一番之後，然後自己都除咗浴袍，用肌膚嘅溫度將佢攬住。Candy浸浴後，身上散發住淡淡嘅汗水味。我按奈不住伸出舌頭沾濕佢頸項，品嚐一下天然嘅鹽分，咸咸嘅味道。再即，緩緩向下吸啜粉嫩嘅乳頭。Candy嬌嗲喘咗口氣，右手用力抱住我頭。然後我再次窺探佢嘅私處，陰道雖然緊閉住，但大量泉水已經沾染到附近嘅陰唇同陰毛。我先用舌尖舔咗一口，繼而大力真空吸啜陰核，將原被隱藏嘅陰核吸得脹脹。然後梅花間竹，一時打圈，一時吸啜，又一時用力，一時放輕。Candy嘅喘氣聲越嚟越密，而且用力捉住我手，突然全身一震，泉水湧出。同上次唔同嘅係，我用口迎接住。騷騷嘅味道確實令人上癮，我無法自拔咁繼續飲用Candy嘅愛液。「喂，好⋯⋯污糟㗎。」Candy無力講出完整嘅說話。我並無理會Candy嘅投訴，只知道自己享受住佔有嘅快感。之後我上返去床頭，撫摸住Candy嘅頭部，示意今日已經結束。「我今日⋯⋯安全㗎。」Candy怕醜咁講。「傻女，我戴咗你先至安全㗎。既然無準備，都無計㗎。」我回應。「我返咗工之後怕會有意外，所以長期有食藥。」Candy回應。喺我未回過神，Candy再次轉身推翻我落床。㩒住我上身，並扶住已經粗硬嘅肉棒，用女上男下嘅姿勢進入佢下體。濕潤嘅陰戶，令我順利直插到底，將整個陰道填滿。我倆同時嗌咗出聲，陰道飽滿嘅包圍感將我肉棒吸住，無套性交嘅快感將我哋二人同步，直接嘅觸感就似二人可以用性器官嘅交合嚟傳達愛意一樣。Candy M字腳跪住，開始前後郁動，自己搵出敏感點。佢攬住我上身，並發狂咁將舌頭伸向我口腔。我配合住佢嘅節奏，確保每一吓動作都符合佢嘅心意。Candy招數非常花巧，不時會轉成踎嘅姿勢上下抽插，用全身嘅重量，由上而下慢慢吞沒陰莖，確保龜頭感受每一寸蜜穴嘅彈性。插咗一陣，Candy再次不由自主咁顫動，迎接第一個陰道高潮，並且帶有眼水同鼻水。「傻女，有冇咁感動啊？」我拎起床邊嘅紙巾，印乾佢不經意流出嘅眼水同鼻水。「咩感動啊？真係好舒服，好耐都無試過同鍾意嘅人做愛。」Candy回應。之後我將Candy翻過身，再以傳教士式進入。Candy欣然接受我對佢肉體嘅侵入，雙手緊抱住我腰間。我喺Candy嘅陰道深入淺出，透過觀察佢嘅反應，搵到敏感點。「係唔係呢個位置。」我問。「係啊，老公！呢度好舒服！」Candy輕叫出嚟。「今晚淨係用呢個姿勢好唔好，我都好舒服。」我細語。「啊！快啲畀我。」Candy心急回應。我心中嘅獸性再次大發，加快速度磨擦肉棒。Candy嘅淫叫聲亦一浪接一浪，彷佛脫離咗自己嘅肉體，深入交換兩者嘅感覺，感受住同一份喜悅。我亦無考慮過仼何後果，只知道而家浸淫喺淫蕩嘅氣氛下。「我要射啦！」我忍唔住叫。「畀我啊！我想要！」Candy以同樣節奏回應。我將肉棒頂到最入，將濃濃嘅精液灌入Candy嘅子宮。Candy高潮亦都一齊嚟咗，抽動扭身咗幾下。我哋緊緊咁互相摟住，同輕吻咗一輪。「Eddie Eddie Eddie Eddie Eddie⋯⋯」我深情細語。「Candy Candy Candy Candy Candy⋯⋯」Candy同樣細語。「嘜原來你叫Eddie咩？都唔襯你嘅。」「咁你呢，你真名叫咩？」我問。「都係聽日先話你知。儀式感對我嚟講好重要，到咗聽日我全部嘢都會話你知。」Candy再次將答案留喺聽日。清潔過後，Candy喺床頭拎起香煙，放喺我口中，然後為我點煙。吸過煙後，將煙遞俾Candy。些少光線從窗口滲入，不過只見到Candy畀黑影勾劃嘅輪廓，同佢吸啜嘅煙頭變得火紅色。可能係外面嘅傾盆大雨襯托，見到此時嘅Candy滲透住唏噓嘅心情，即使我哋啱啱有過肌膚之親，但仍然感受到我哋之間有一層無形嘅隔膜。可能基於自我保護，Candy將自己封鎖起嚟。我把握唔到Candy嘅諗法，佢就好似會流逝嘅火花一樣。我就好似局外人咁永遠都觸摸唔到佢嘅內心。越同Candy親近，就越想真真正正咁認識佢。但係我無勇氣，佢裡面似乎有我承受唔起嘅重擔。「唔知道外星人係點睇人類食煙㗎呢？明明又無營養，又臭，又嘥時間。如果外星人真係嚟到地球，你覺得我哋可以點樣解釋俾佢聽呢？」見住佢嘅身影，我冒出一個奇怪嘅諗法。「傻仔，諗咁多做咩？咪當係休息嘅一種。」Candy平淡咁回應。說話後，Candy吸啜咗一大啖煙，然後抱起我頭部，吻向我嘴心，將煙霧呼到我口中，將我嘅技倆倒頭嚟還畀我。我哋再次放下世界畀我哋嘅一切，感受二人之間無言語代替嘅交流。良久，我哋又再一齊呼出濃濃嘅煙圈，沾染房間嘅暗淡。

起身梳洗時，我學習將牙膏由後面擠起。返返睡房，望住Candy素顏酣睡如泥嘅樣，令我諗返第一次見到佢補妝嘅時候。講到尾，都唔知道係咩嘢令我心動，可能我只係好單純咁喜歡上佢。屋外連綿不斷嘅雨落咗一場又一場，南丫島一切發生緊嘅事，都一一被雨點落喺地上嘅聲音遮蓋。我眼望窗外嘅海灘，回想起往事，除咗雨聲外，此時此刻最清楚嘅，就係自己心入面嘅諗法。第一年大學嘅開學禮，我滿心期待咁去到英國留學。第一日到步就要忙住處理住宿嘅問題。由於人生路不熟，我連附近有邊到可以買餸都唔知，只搵到一間鄰近學校嘅快餐店，簡單咁安排膳食，填飽自己嘅肚。去到稍後嘅時間，教授為新生舉辦咗一個迎新大會，主要幫助新生認識朋友，同知道一啲基本返學嘅資料。班房大致上坐落喺一個兩層高嘅傳統英國建築入面，圓形門窗、平頂天花、壁柱、多用石材做修飾、入面嘅擺設同睇《占士邦》無異，係英國人自豪嘅傳統文化。當時教授要我哋輪流自我介紹同講出自己嘅夢想，我講出咗呢一句說話：「I want to be a music producer.」教授表露出滿足嘅表情，知道呢個同學嘅志向係有幾咁嘅宏大。呢啲說話嘅震撼力不在於你以後會搵到幾多錢，會喺社會上有幾高嘅地位，而在於一個咩都未認識嘅小朋友，有咁青澀嘅理想，帶着一顆熱血，貿貿然嚟到呢度追求佢嘅道路。我已經唔記得科目叫咩名，只係記得入面會教授你一切做音樂嘅門徑。由音樂史，到做音樂嘅切入點，再到傳統嘅和聲概念，哲學，電腦點樣幫助我哋結合多媒體、錄音、混音、各個職務喺行內嘅發展，通通都會讀到。因為創作嘅科目係講求眼界，而各個門徑都要螺旋形式咁學習，確保內容連貫而且能夠堆積成自己有用嘅招數。英國教育有一個宗旨，老師會教導你學習，而非直接將知識傳授。由其係讀創作科目，你完唔完成到習作並唔係最大嘅關鍵，而係喺過程之中你有冇學習到仼何嘢，每個人嘅學習能力唔同，志向亦都唔同，咁樣就能夠刺激每一個同學嘅學習慾，學習點樣去學習。教授每一個星期會為我哋開一次例會，佢唔會準備任何野，而且自由參與，但奇怪地出席率好高。同學之間會拎出堆積左一個星期嘅問題互相提問，例如呢位同學喺電腦程式編寫冇咁熟悉，就可以向相熟嘅同學詢問、又例如呢位同學已經設計好主題，但未知點樣實行，就可以問另一位有經驗嘅同學參考、試過有一次我要去一個地方訪問，咁啱有位同學都需要去嗰度，就係因為例會嘅詢問，我就坐咗一次順風車順利完成訪問。呢種學習方法，加上同學之間製造嘅氣氛，令到我嘅思考空間、眼界擴闊咗好多。就係咁樣，愉快咁經過咗三年嘅大學生涯，而我嘅價值觀都由呢個時候建立起嚟。但係事與願違，之後嘅事情發展並唔係想像中嘅咁順利。返到嚟香港之後，同幾位做多媒體嘅朋友開咗間公司。公司主要業務就似日本嘅萬事屋，不過焦點放喺聲音製作上。一開始業務並唔算好好，但係接到嘅計劃都幾有趣，我哋幾個都得到滿足感。例如偵探社寄嚟佢哋偷錄嘅錄音，要求我哋去除雜聲、為獨立歌手錄音、出席演出場合。但係香港嘅社會節奏非常急促，而且音樂製作行業萎縮，成員不斷因為家庭壓力、見唔到前景、私人理由而辭去職務，淨底嘅只有我同另一個朋友。我並無怪責離去嘅朋友，只有反思自己嘅志向係唔係太過膚淺。本身負責創作部分嘅我，亦開始要去一啲應酬活動。原來一路以嚟，我哋之所以有生意係全靠朋友本身喺香港嘅人脈。呢個世界並唔會因為你嘅能力而畀生意你做，靠嘅全部都係你點樣把握社會上嘅人際關係，靠嘅係俾面派對。社會追求嘅只有金錢價值，就算你嘅作品有幾好，都只會變成佢哋嘅銷售品之一。社會只要求你有聚集人群嘅能力，只要聚集到人群，就可以做生意，不管任何質素；你控訴社會唔識欣賞你，只能怪你自己幼稚不自知，你嘅作品唔夠通俗。身處喺時代嘅巨輪下，你根本冇任何嘅選擇。你自以為可以掌握世界，但原來你只係整個社會機器入面嘅一粒小螺絲。你控制唔到仼何嘢，只可以跟隨整個機器嘅節奏郁動。社會磨滅左你嘅意志，就算想用力氣拋開，都只會變成被遺漏嘅一個。我就係喺一個接受自己咁自負嘅情況下，認識到Candy。或許大家只不過想喺社會上力爭上游，但係隨着時代巨輪嘅滾動，大家都身不由己。究竟女性進入呢個行業，係身體自主嘅表現，定係物化自己，將自己身體淪為幫男人泄慾嘅工具？嫖客一般認為明買明賣，並無犯下任何道德問題，因為等價交換，你幫我，相對應你會有該得嘅酬勞。但呢種講法，係以資本主義形式為基礎，亦假設女性自願進入呢行為大前提。呢度自願嘅意思，不但只指女性嘅意向，更加重要嘅係社會環境有冇令到佢哋陷入呢個困境。例如某國家嘅女性社會地位非常低，基於該女性並冇喺該國家得到應有嘅教育，亦都冇機會得到佢能力應付得嚟嘅工作，佢只能夠透過從事色情行業，嚟支撐自己生活。就算該女性係自願投身色情行業，但係責任理應歸咎於社會，或者政府政策上。所以呢種情況下，並唔算係女性身體自主嘅表現。究竟有冇一種情況係女性完全自願以身體自主嘅表現方式去進入色情行業？我並唔知道，但係回顧返我嘅情況，我心中好清楚，我進行緊唔道德嘅活動。自以為等價交換，自以為Candy係自願。我當時求嘅只係喺呢個將所有事物化嘅世界上，搵到少少嘅人情冷暖，希望自己有選擇嘅自由。我不自覺咁將呢啲目的投射咗喺Candy身上。利用佢為我帶嚟少少嘅希望，希望發現世界除咗有機械式嘅一面，亦會有人文氣息嘅一面。其實Divya已經示範過一次，將投射放喺錯誤嘅對象身上，係唔會有仼何利己嘅回報。自以為適當嘅理由，會帶嚟合理嘅結果，頭來只係欺騙自己。但係我仍然將所有希望押喺Candy身上。相比其他明買明賣嘅客人，要Candy滿足我對社會期望同自處嘅落差，我先係最喪心病狂嘅一位。或者，呢個係我未曾存在嘅理由。

「我爸爸以前好鍾意喺車播呢首歌，你有冇聽過『能同途偶遇在這星球上是某種緣份 我多麼慶幸如離別 你亦長處心靈上寧願有遺憾 亦願和你遠亦近』」Candy坐喺梳化，清冷咁哼出呢首歌。「係張國榮嘅《春夏秋冬》。」我回答。「我唔鍾意佢嘅歌喉，不過呢首歌真係唱得好有感情。人生有經歷之後先流露到嘅真實感受，每一句都聽到佢背後嘅故事咁樣。」Candy坐咗喺大廳嘅梳化，漫不經心咁評價。琴日掛起嘅衫雖然未完全乾透，不過都可以勉強著上身。經過一晚風雨之後，太陽再次掛起，光線傾斜曬入客廳，粉色嘅傢私都鋪上一層情愫。而家可以話係集齊各種成功表白嘅條件：一個溫馨嘅夜晚、浪漫嘅渡假屋氣氛、Candy帶有愛意咁唱歌。事情發展到呢度，我都無唔表白嘅理由。我靠近梳化，拖起Candy嘅雙手，望住佢水汪汪嘅雙眼，準備將說話講出嚟。「我好鍾意⋯⋯」我直接表白。「其實講到尾，你鍾意我啲咩？」說話畀Candy打斷。「我都唔係太清楚。遇見你之後，覺得好多嘢都好似整定。第一次見到你喺廳補妝，就好似已經有緣份鋪排好呢一切。原來當一個人進入咗愛情狀態，就會相信一切背後都係有理由嘅。」我回答。「如果你當時遲咗幾分鐘出房門呢？可能當刻錯過咗我，你就會將同一份愛情轉移俾另一個女仔，嚟南丫島嘅就係另一個人。」Candy似乎將佢埋藏已久嘅心底話講出。「不過最後我遇上嘅嗰一個始終係你。」我回答。「啫係你由頭到尾搵嘅唔係命運安排好嘅Perfect Match。你只係需要一個對象，而嗰一個係邊個都無所謂，你只係偶然咁選擇咗我，明明你真正需要嘅根本可以唔係我。」Candy回應。「如果你相信愛情要經營過先有價值，我唔怕以呢個為前提為你付出。咁樣假設，就算我哋唔係上天打造嘅一對都無所謂，亦都無需要再依賴緣份。」我補救住我嘅諗法。「原來你一直都無明白過。」Candy漠然咁回應。就好似Candy咁講，可能我一直都無明白過。當初喺大廳見到佢補妝，根本構唔成理由去愛上佢。如果我遇見嘅係另一個人，我仲有冇愛上Candy嘅可能？會唔會由始至終，我只係將愛情隨意投射喺其他人身上。「或者我只係唔識得獨處，自私咁想搵一個對象逃避。」我回應。「唔係。我哋只係唔好彩，喺中間性嘅地方相遇。我唔相信緣份，亦唔相信需要經營嘅愛情，只係想捉緊每一秒活在當下。你之所以會愛上我，係因為你喺需要愛情嘅嗰一刻遇到我；亦因爲你愛上我，先會感覺到有命運嘅安排。其實我哋都需要接受我哋之所以會遇上，只係偶然，而唔係背後有啲咩價值支撐。」Candy將佢嘅愛情觀講出。「你係唔係已經做咗決定？」我逃避將佢嘅說話放入耳，我只係想知道答案。「我琴晚已經正式同老細講咗唔做。過埋今日，我哋以後唔好再聯絡啦。我唔想俾你知道更多我嘅背景，我一個人收埋喺心就可以啦。如果個世界係公平嘅，我可能就唔需要入呢行，到時我哋都唔會相遇。我好介意自己喺到做，亦都唔想將呢啲記憶帶到去以後。你明白我意思嘛？」Candy慢慢將說話講出。「我唔介意同你分擔。」我回應。「但係我介意。點解你要喺呢個時間出現喺我生命入面？點解就唔可以係其他時間，其他地方？」Candy肯定咁回應。「事情之所以發生，係因為事情發生，我同你都控制唔到嘅。」我扮住淡定，試圖安慰Candy，講出呢句廢話。Candy咩嘢都無講。我唔敢望住佢嘅神情，只係坐喺梳化，望住前方，唔自然咁將香煙放喺口唇。正想點煙時，諗起我哋之間發生過嘅經歷，所有意識都被吸入去，連聲音都停止，只有深深嘅沈默，沈默以外咩嘢都無。當我舉頭望向Candy時，見到佢緊閉住雙眼。我伸手撫摸佢嘅頭部，感受佢嘅溫暖，但又似乎有啲無形嘅嘢喺到消失緊。我試住去搵，但係搵唔到，可能歸咎只係無形嘅嘢。「咁你有冇鍾意過我？」我唔甘心咁問。「有。你啲話題有種魔力，每一句都會將我拉入去你嘅世界咁。邊有人嚟玩會講咩粉紅色大象？傻佬，你知唔我每次開房門真係會諗起你。你就係咁樣㗎啦，要人哋認識你嘅生活。每當我慢慢揭開你諗法嘅時候，越發現自己俾你深深咁吸引住，連自己都控制唔到咁去諗你嘅嘢。」Candy凝視住窗旁，慢慢回憶起我哋嘅過去。「我翻睇咗好多次《Call me by your name》，套戲明明好悶，但係又好想繼續發掘你喺戲入面睇到嘅感受。好想認識你嘅全部，將自己嘅名連結去你嘅世界。」究竟我哋嘅名字有冇曾經連接過？好多事情，只係我相信存在過，並無問過Candy嘅諗法。唔理結果會唔會再傷害我，我仍然想知道Candy心入面嘅思緒。「我可唔可以知道你真名？我想以後都會記得。」我問。「咁樣可能你會好難受，但你可唔可以只係記住我叫Candy，做我喺中間性嘅地方遇上，留咗好多浪漫回憶，交過心，獨特而且唯一嘅嗰個男仔。重要嘅根本唔係結果，而係過程。我唔可以將你帶去我嘅現實世界，呢個係唯一原則，但我會好好咁記住呢段回憶。」Candy回應。「睇嚟我真係咩都唔知。就算到咗呢一刻，我都只係諗到自己。」我抬頭望向Candy。「你可唔可以就埋我呢次？」我哋終於眼神接上，Candy流露出怜愛嘅表情。點解Candy呢一刻都仲咁可愛？「呢一次係唔係要就一世？如果我以後諗起你咁點算？」我問。「一世好似好沉重，不過睇嚟會係咁。」Candy回應。「我哋之後仲會唔會再見？」我問。「我只係想跟隨內心嘅諗法，話唔定有一日會再見，不過我唔可以答應。」Candy回應。最後一次，我將佢抱入懷內。如果錯過呢次機會，Candy就會真真正正咁消失喺我面前。比起Divya嘅擁抱，今次我更加把握唔到仼何嘢，連點樣面對自己都唔知道，只知要攬住佢直到嗰一秒嘅來臨。我感受到唔真實嘅氣息，慢慢咁從Candy嘅身上轉移去到我身上。咁樣或者可以得到Candy內心深處某啲重要嘅嘢，所以我更加緊抱住佢，接受呢一份情誼，等我可以最後一次擁有佢。如果真係有國境之南，我會奮不顧身咁捉緊佢，唔俾緣份喺我哋之間擱淺。就算返到嚟現實世界，我仍然想坦然咁將佢挽留，哪怕只有一部分。「應承我，大家做心入面唯一嘅嗰一個？」我開口嘅同時，眼水終於忍唔住從眼框滲出。「係，一世嘅，我應承你。」Candy隱約嘅喊聲喺我腦海中迴盪住，一股熱淚滴到我手上面。討厭嘅時間一分一秒咁流逝住，嗰一刻已經嚟到。Candy安撫住我，然後拎起行裝，先我一步離開渡假屋。我帶住最後嘅信任，並無追到上去，只有自己一個留喺僻靜嘅角落，竭力制止住情緒嘅入侵，但此刻腦入面只有諗到Candy，連悲傷都稱唔上。或者呢個係Candy嘅理由。

我用筷子夾起咗一件七味豆腐，但成個腦只係諗起Candy。春風起，帶住濃郁嘅春季氣氛吹向我，就好似催促我要早啲投入新嘅開始。距離同Candy道別已經過咗八十四日，但我仍然會諗起佢。「粉紅色大象」嘅小遊戲就好似反彈喺我身上，而家見到仼何嘢，心中就只會浮現Candy嘅身影。不論諗起第一次見佢補妝、第一次同佢交易、煙吻、定係南丫島發生過嘅事，我諗起嘅就只有佢。「係幾好食㗎喎！不過都係雲吞好食啲。」Divya第一次嘗試七味豆腐嘅感受。呢幾個月入面，Divya喺朋友嘅介紹下識咗一個同樣住喺大埔嘅男朋友。亦因爲大家嘅距離喺某意義下接近咗，所以我邀請咗佢出嚟試吓大埔區嘅大排檔，兌換承諾。可能有拖拍嘅關係，今日嘅Divya特別容光煥發。比起平時雙眼更加有神，說話起上嚟更加自信。而且不知不覺間，佢嘅頭髮都已經留長到去肩膊位置。「呢啲地道嘢就係要去大排檔先好食。」Divya雀躍咁講。「Divya，你而家同男朋友過得好嘛？」我凝視住啱啱夾起嘅七味豆腐講。「熱戀期緊係開心㗎啦。」Divya回應。「過得幸福？」我繼續問。「幸福。」Divya微笑住回答。「幸福就好啦。」我回應。我發呆，腦入面浮現嘅仍然係Candy。「唔好咁啦，過咗去㗎啦。又係你話事情之所以發生，係因為事情發生嘅。聽完你講之後，我個人舒服咗好多，原來一直都只係自己閂窗熄冷氣。」Divya語重心長咁講。「我亂講㗎咋。到咗呢一刻先發現，我好想相信中間嘅一切係有意義。事情之所以發生係事實呈現，但係相信事情點解發生係個人判斷。就算幾無理由都好，而家只係想Candy留喺我身邊。」我回應。大排檔嘅吵鬧反襯住我哋幾秒間嘅沉默。沉默仍然一樣，沉默以外咩嘢都無。「係呢，Candy佢仲有冇返過公司？」我問。「上嚟執過一次嘢之後就無再返過嚟。」Divya回應。「你哋一早知佢會唔做？」我好奇詢問。「唔知。只係知佢一開始嚟嗰陣，已經有晒目標搵到幾多錢會走。我哋都有估過佢背後係咪有啲咩負擔，趕住要賺啲快錢咁。可能有小朋友？可能屋企有急事？睇嚟一開始佢都只係身不由己咁入嚟呢行。」Divya回應。「有小朋友？」我疑惑咁問。「我同佢一齊喺公司換衫嗰時，隱隱約約見過佢腰中間有好淡嘅妊娠紋。不過公司啲燈光咁暗，其實我都睇得唔清楚，只係估估吓，你聽完就算。」Divya平淡咁講出佢嘅推測。「雖然開燈親熱個時佢會遮住我隻眼，不過都唔代表啲咩，而且都唔重要啦。」我回憶起南丫島發生嘅事。「親熱？你哋嗰晚走咗之後發生過啲咩事？」Divya好奇詢問。「我都唔知點講好，可能我係佢成個計劃入面嘅一個意外，可能佢一直都只係當我小朋友。不過又可能只係我一廂情願，其實我咩都唔係。」我模棱兩可咁回答，無透露到南丫島發生嘅事。我夾起另一件七味豆腐，腦中不斷扎爭，想擺脫Candy嘅影子。不過我越刻意擺脫，佢嘅身影就越清晰。「喂Eddie！」Divya細聲喝一喝我。Eddie？我仍然諗起Candy，我嘅名字一早已經連結咗去佢度。「啊係呢，Divya。你哋通常係咪有個藝名用嚟返工㗎？咁你真名其實係咩？」我搶住開咗一個新話題。「Divya就係我真名喔！你唔覺得讀落好橋口摻手㗎咩？因為係真名嚟㗎。」Divya面上並無帶有一絲嘅怕醜。「係馬拉文音譯？咁呢個名有咩意思？」我詢問。「你當係sibeh可愛咁解啦。」Divya回應。「用真名安全㗎啦？」我再次提問。「我抓龍筋正經㗎，有咩唔見得人啫。」Divya帶有少少玩笑嘅意味。「咁Candy真名呢？」我問。「我都唔知啊，其實佢無嘜講過自己嘅嘢。」Divya回應。「咁你有冇機會有佢聯絡？」我問。「無，佢無留低仼何聯絡方法。」Divya平淡回應。我眼見Divya流露出失望嘅表情，始終今日出嚟嘅目的並唔係詢問Candy嘅現況。但係我仍然不自覺咁講起Candy，Divya只係唔好意思責怪。「Sorry，其實都唔重要。只要我記得有Candy呢個人出現過喺我生命入面就可以啦。就算畀我知道現實世界嘅佢係點又點？可能到頭嚟只係會拆穿我嘅憧憬。一直都只係我將期望放咗落去佢度，滿足自己嘅幻想世界。」我自己打完場。「痛苦嘅結局總好過無結局嘅痛苦啊！起碼佢俾咗一個好清晰嘅答案你。時間會沖走一切㗎，你只係需要抖一抖。你願意的話，隨時都可以搵我傾。可能你而家只係需要一個安全嘅空間，發洩一下。」Divya模仿我喺鶴嘴講過嘅說話。「哈，痛苦嘅結局！唔準學我講嘢，我有分數。」我帶啲自嘲嘅語氣。飯後，Divya嘅男朋友嚟咗接佢。簡單認識過後，就見住佢哋甜蜜嘅背影離去。之後，我又行到嗰條三號月台會見到嘅河畔，一個屬於自己獨處嘅時間，反思一下自己嘅諗法。而家嘅我就好似代入咗存在主義形式小說嘅主人翁咁。發現自己陷入咗荒謬嘅結局，以為所有事都係徒勞無功。但呢啲故事嘅主角最後都會發現，原來一切有義意嘅，都係回望故事過程之間嘅人文價值。所以另一個面向嚟睇，就算故事係悲劇收場，主角們仍然係活得有意義。每次見到咁樣嘅套路，我都會覺得說服力欠奉。無結果嘅人生又點會係有意義。一切都只係自己呃自己嘅鋪排嚟，中間無仼何理由可言，只係你想咁樣去相信人生有意義。不過自己親身經歷過一次之後，就算幾無理由，都好想相信呢一切，希望世界真係有「緣份」令我哋相遇，係「命運」嘅安排。因為經驗上，我確確實實好掛住Candy。或者，我願意為咗Candy而改變自己嘅價值觀。我望向遠處嘅三號月台，彷彿聽到初戀叫過嚟河畔嘅呢邊，回憶起佢忠告我嘅呢一句說話。「你都學下活在當下啦！」我點起香煙，模仿Candy食煙嘅方法。唔漏氣咁含住煙咀大力吸啜，再呼出長直而幼細嘅煙霧。原來香煙一直比我想像中苦，加上二氧化碳帶嚟渾身嘅麻醉感，感受到Candy當刻喺飯枱前超然物外嘅心情。我望住風景，淚水不自覺咁充滿眼框，然後留到滿面。事情之所以發生係因為事情發生，但有咩銘記於心，同事實並無關係。只要區分開兩者，我就有理由繼續去掛住Candy。

本後記寫於初稿未完成時，此時此刻仲有第十七同十九章未開筆。原本只係想寫大約十個章節嘅甜故，最後越寫越多諗法，慢慢變成一個約五萬字嘅中篇小說。本身想簡單討論一下女性喺社會上被物化嘅問題。但物化問題早已經有好多好嘅創作，加上我唔係呢個範疇嘅專家，無謂將我淺白嘅諗法寫出嚟獻醜。最後因為個人喜好，又將主題改成「未曾存在的理由」。一個好嘅故事通常會把握到人生嘅某啲狀態，令到讀者有共鳴。因爲寫完第三章後，我發現「食煙識朋友」係一個好嘅點子貫通成個故事，所以將主題改寫成「理由」。相信大家成世人點都相信過一啲類似嘅廢話。我抽絲剝繭咁發揮呢個例子嘅核心，就係看似理性，但到頭來會變得一塌糊塗嘅事。然後，我將三位主角都各自加上一個看似理性嘅理由，主角：透過追求Candy，舒緩社會期望同自我期望嘅落差。所謂第一次見到Candy補妝，喺性方面好投契，其實全部只係主角將自己想要嘅願景投射落Candy到，要Candy配合。Divya：接受唔到男朋友嘅死亡，希望主角成為替身，幫佢延續呢個故事。但係主角一直沉迷嘅只有Candy。Candy：無透露過佢嘅背景。喺設計上，我想Candy係親身示範俾主角睇，其實唔需要咁多理由，活在當下就好啦。主角非常理性，理性到睇AV要講理由，食香口膠要講理由，相信命定論，排斥一切形上學，但又因為冷冰冰嘅理性，而覺得世界無意義。其實主角矛盾在於一方面佢想抽離自己嘅感受，知道世界運行嘅真相；另一方面又想投入Candy嘅懷抱。但如果主角突然間相信愛情，又會違反自己嘅世界觀。所以到咗某啲時候，佢都唔清楚自己諗緊咩。嗰頭先同完Divya講世界係命定嘅，男朋友嘅事唔好太傷心；轉頭就同Candy去追求國境之南，想要愛情。就算到結局，Candy兜巴車埋嚟。主角都仍然未得到教訓，再次用理性區分「應然」同「實然」層面，以為自己掛念Candy係有理由支撐住。另外因為第一次寫小說，有啲節奏未必寫得清楚。用咗幾條線索做發展，希望以下可以顯示大概嘅諗法：1. 扯唔到旗->反省自己點解扯到旗->唔需要反省就扯到旗2. 色情場所同霓虹燈->女人用ATM男人會排隊->彭健新同OK仔->Divya同工具盤->Candy所有唔協調嘅行為，包括同色情場所嘅氣質、食煙、酒量、潮語、年齡、妊娠紋3. 食煙識朋友->食煙食香口膠->Focus on the girl->香薰作用->到頭嚟三個主角都有各自自以為實行到嘅理由4. 呼吸遊戲->粉紅色大象->朋友喺餐廳食飯->開門要記得主角->Call me by your name->Divya將主角連結到佢男朋友->最後主角見到所有嘢都連結落Candy度呢幾個月入面寫寫吓，發現寫小說要好入戲。原來創造一個故事世界帶俾我嘅滿足感比我想像中大，徘徊喺抽離同入戲之間，自己同自己玩遊戲，自己同自己辯論。一時要扮演下主角，一時又要企返喺Candy角度諗要點回應。最後搞到自己都沉咗Candy船。所以到咗後記嘅呢刻，就算故事已經完結。我仍然有幾句說話想同Candy講，不過係用十四章提到嘅密碼形式。我會先教大家點樣睇呢套密碼。首先十二音分別係：C C# D D# E F F# G G# A A# B將呢十二音打亂，我哋稱為「鎖匙」：E F# C D A# G D# F G# B A C#然後將「鎖匙」擴展至十二行，每行升半音：E F# C D A# G D# F G# B A C#F G C# D# B G# E F# A C A# DF# G# D E C A F G A# C# B D#G A D# F C# A# F# G# B D C EG# A# E F# D B G A C D# C# FA B F G D# C G# A# C# E D F#A# C F# G# E C# A B D F D# GB C# G A F D A# C D# F# E G#C D G# A# F# D# B C# E G F AC# D# A B G E C D F G# F# A#D E A# C G# F C# D# F# A G BD# F B C# A F# D E G A# G# C前後兩行加上倉頡碼a-x而Y同Z分別係頭尾兩行打直睇：a.  E F# C D A# G D# F G# B A C#.  mb.  F G C# D# B G# E F# A C A# D.  nc.  F# G# D E C A F G A# C# B D#.  od.  G A D# F C# A# F# G# B D C E.  pe.  G# A# E F# D B G A C D# C# F.  qf.   A B F G D# C G# A# C# E D F#.  rg.  A# C F# G# E C# A B D F D# G.  sh.  B C# G A F D A# C D# F# E G#.  ti.   C D G# A# F# D# B C# E G F A.  uj.   C# D# A B G E C D F G# F# A#.  vk.  D E A# C G# F C# D# F# A G B.  wl.   D# F B C# A F# D E G A# G# C.  x基本字碼舉例：a嘅倉頡碼會係E F# C D A# G D# F G# B A C#i 嘅倉頡碼會係C D G# A# F# D# B C# E G F Am嘅倉頡碼會係a嘅扔返轉C# A B G# F D# G A# D C F# E所以p嘅倉頡碼會係E C D B G# F# A# C# F D# A D咁例如要打個「明」字，倉頡碼係aba嘅倉頡碼會係E F# C D A# G D# F G# B A C#b嘅倉頡碼會係F G C# D# B G# E F# A C A# D.ab嘅倉頡碼就會係呢兩個碼嘅融合E F# C D A# G D# F G以上例子顯示，F係連接點，而F音開始就會轉為b嘅倉頡碼。因為b係完結碼，所以除咗F之外，停喺b嘅邊個音都可以，例子就停咗喺G音。示範多一個「知」，倉頡碼係okr：oD# B C# A# G F A C E D G# F#kD E A# C G# F C# D# F# A G BrF# D E C# A# G# C D# G F B AokrD# B C# A# G F A C E D E A# C G# F C# D# F# D E***以下就係身為船客，想同Candy講嘅說話。「鎖匙」：E F# C G A D# F D G# A# C# B- B C# A# G# D F D# A G C F# E B C# A# G# D F D# A G C F# E F# D#- F# G# D A B F G E  F# D# C# G A# G# D C D B A D# F# E A# G# C# D#- B C# G D E A# C A G C# E F F# G# D A- F G E D E F# D#- C D G# D# F B C# D# A E F# C D B F G A# G# A# E B- C D G# D# F B C# A# E F# A G C D B A D# F# E A# G# C# D# C- C# D# A E F# C D B F G C# G# A# E F# G# F D# A C A# E D G C# D# A- A# C F# C# D# A B G# D E F F# G# F D# A C A# E D G A F#- E F# D# C# G A# G# D C D G# D# F B C# D# C A# C F# C#- C# D# C A# E G F B A D G# F# G# F D# A B F- C# D# C A# E F F# G G# A A# B C C# D D# E F# D# C# G A# G# D C D B A- D# F B F#- E F# C C D B A D# F# E F# C- D E C# B B C# G D E A# C A D# D# F D C F# A G C# B C# A# G#- E F F# G G# A A# B C C# D E C# B B C# G D E A# C A D# F G# A# E B C# G A F# C D B- E F F# G G# A A# B C C# D D# F B F# G# D E C# G A C D B A D# F# G# D A- B C# A# G# D F D# A G C F# E B C# D# C A# C F#

- MMR CRNO HXYC SKR IJE INO JBTJ GYTU- RIOG OTF- OYRN L ANA PHQM YPHEN YLNC MHOG
[少甜] 《未曾存在的理由：發生喺半套店嘅沉船故事》